CELEX: 32018R1488
Language: ro
Date: 2018-09-28 00:00:00
Title: Regulamentul (UE) 2018/1488 al Consiliului din 28 septembrie 2018 privind instituirea întreprinderii comune pentru calculul european de înaltă performanță

8.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 252/1
               
            
         REGULAMENTUL (UE) 2018/1488 AL CONSILIULUI
         din 28 septembrie 2018
         privind instituirea întreprinderii comune pentru calculul european de înaltă performanță
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 187 și articolul 188 primul paragraf,
         având în vedere propunerea Comisiei Europene,
         având în vedere avizul Parlamentului European,
         având în vedere avizul Comitetului Economic și Social European (1),
         întrucât:
         
                     (1)
                  
                  
                     Parteneriatele public-private sub forma inițiativelor tehnologice comune au fost inițial prevăzute în Decizia nr. 1982/2006/CE a Parlamentului European și a Consiliului (2).
                  
               
                     (2)
                  
                  
                     Regulamentul (UE) nr. 1291/2013 al Parlamentului European și al Consiliului (3) instituie Programul-cadru pentru cercetare și inovare (2014-2020) – Orizont 2020, denumit în continuare „Orizont 2020”. Acesta urmărește să sporească impactul în ceea ce privește cercetarea și inovarea prin combinarea fondurilor programului Orizont 2020 și a fondurilor din sectorul privat în cadrul unor parteneriate public-privat, în domenii în care domeniul de aplicare și amploarea resurselor în materie de cercetare și inovare sunt justificate din punctul de vedere al obiectivelor mai ample ale Uniunii privind competitivitatea, atragerea investițiilor private și soluționarea provocărilor societale într-un număr limitat de cazuri cu o valoare adăugată europeană clară. Parteneriatele respective ar trebui să se bazeze pe un angajament pe termen lung, incluzând o contribuție echilibrată din partea tuturor partenerilor, să fie răspunzătoare de îndeplinirea obiectivelor lor și să fie în concordanță cu obiectivele strategice ale Uniunii în materie de cercetare, dezvoltare și inovare. Guvernanța și funcționarea acestor parteneriate ar trebui să fie deschise, transparente, eficace, eficiente și favorabile incluziunii, oferind unei game largi de părți interesate active în domeniile lor specifice ocazia de a participa.
                  
               
                     (3)
                  
                  
                     În conformitate cu Regulamentul (UE) nr. 1290/2013 al Parlamentului European și al Consiliului (4) și cu Decizia 2013/743/UE a Consiliului (5), se poate acorda sprijin întreprinderilor comune înființate în cadrul programului Orizont 2020 în condițiile specificate în decizia respectivă.
                  
               
                     (4)
                  
                  
                     Regulamentul (UE) nr. 1316/2013 al Parlamentului European și al Consiliului (6) a instituit Mecanismul pentru interconectarea Europei (MIE). MIE ar trebui să permită pregătirea și implementarea proiectelor de interes comun din cadrul politicii privind rețelele transeuropene în sectoarele transporturilor, telecomunicațiilor și energiei. În special, MIE ar trebui să sprijine implementarea acelor proiecte de interes comun care vizează dezvoltarea și construcția unor infrastructuri și servicii noi sau modernizarea infrastructurilor și serviciilor existente în sectoarele transporturilor, telecomunicațiilor și energiei. De asemenea, MIE ar trebui să contribuie la sprijinirea proiectelor care au o valoare adăugată europeană și oferă beneficii importante pentru societate, dar care nu beneficiază de finanțare adecvată din partea pieței.
                  
               
                     (5)
                  
                  
                     Regulamentul (UE) nr. 283/2014 al Parlamentului European și al Consiliului (7) a stabilit orientările pentru rețelele transeuropene din domeniul infrastructurii de telecomunicații și a prevăzut condițiile specifice pentru sectorul telecomunicațiilor.
                  
               
                     (6)
                  
                  
                     Calculul de înaltă performanță este considerat proiect de interes comun în domeniul infrastructurilor de servicii digitale identificate drept eligibile pentru finanțare în temeiul articolului 6 alineatul (1) din Regulamentul (UE) nr. 283/2014, și anume „accesul la informațiile reutilizabile din sectorul public”, astfel cum se menționează la punctul 3 litera (d) din anexa la regulamentul respectiv. În conformitate cu articolul 6 alineatul (3) din Regulamentul (UE) nr. 1316/2013, Comisia poate mandata o parte din implementarea MIE organismelor menționate la din articolul 62 alineatul (1) litera (c) din Regulamentul (UE, Euratom) 2018/1046 al Parlamentului European și al Consiliului (8).
                  
               
                     (7)
                  
                  
                     Comunicarea Comisiei intitulată „Europa 2020 – O strategie europeană pentru o dezvoltare inteligentă, durabilă și favorabilă incluziunii” (denumită în continuare „Strategia Europa 2020”), aprobată de Parlamentul European și de Consiliu, subliniază necesitatea creării unor condiții favorabile investițiilor în cunoaștere și inovare, pentru a se ajunge la o dezvoltare inteligentă, durabilă și favorabilă incluziunii în Uniune.
                  
               
                     (8)
                  
                  
                     Comunicarea Comisiei din 19 aprilie 2016 intitulată „Inițiativa europeană în domeniul cloud computingului – Dezvoltarea unei economii competitive bazate pe date și pe cunoaștere în Europa” solicită instituirea unui infrastructuri europene de date bazate pe capacități de calcul de înaltă performanță de înaltă clasă și dezvoltarea unui ecosistem de calcul european de înaltă performanță complet, capabil de dezvoltarea de noi tehnologii europene și de realizarea de supercalculatoare exascale. Importanța acestui domeniu și provocările cu care se confruntă părțile interesate din cadrul Uniunii necesită întreprinderea de acțiuni în vederea reunirii resurselor și a capacităților necesare, inclusiv a celor existente, precum supercalculatoarele naționale și centrele naționale de calcul intensiv, pentru a închide lanțul care începe de la cercetare și dezvoltare și se încheie cu livrarea și exploatarea sistemelor de calcul de înaltă performanță exascale. Prin urmare, ar trebui instituit un mecanism la nivelul Uniunii care să combine și să concentreze furnizarea de sprijin pentru stabilirea unei infrastructuri pentru calculul european de înaltă performanță de talie mondială și pentru cercetarea și inovarea în domeniul calculului de înaltă performanță la nivelul statelor membre, al Uniunii și al sectorului privat. Această infrastructură ar trebui să furnizeze acces utilizatorilor din sectorul public, din industrie, inclusiv întreprinderilor mici și mijlocii (IMM-urilor), precum și utilizatorilor din mediul academic, inclusiv comunităților științifice din Cloudul european pentru știința deschisă, aflat în curs de dezvoltare.
                  
               
                     (9)
                  
                  
                     Comunicarea Comisiei din 10 mai 2017 privind evaluarea la jumătatea perioadei a punerii în aplicare a strategiei privind piața digitală unică – O piață unică digitală conectată pentru toți identifică calculul de înaltă performanță ca un element de bază pentru digitalizarea industriei și pentru economia bazată pe date. Este nevoie de investiții substanțiale în vederea dezvoltării, achiziționării și exploatării unor supercalculatoare care să se afle printre primele trei din lume și nicio țară europeană nu dispune singură de resursele necesare pentru dezvoltarea unui ecosistem de calcul de înaltă performanță complet. Prin urmare, se impune ca statele membre, Uniunea și sectorul privat să își coordoneze eforturile și să își utilizeze în comun resursele pentru a răspunde nevoii sporite pentru calculul de înaltă performanță și să construiască un ecosistem puternic și inovator de calcul de înaltă performanță în domeniile științei și industriei la nivelul Uniunii. Comunicarea își propune să creeze un instrument legislativ care să furnizeze un cadru de achiziții pentru o infrastructură integrată de calcul intensiv exascale și de date.
                  
               
                     (10)
                  
                  
                     Pentru ca Uniunea să fie dotată cu performanțele de calcul necesare pentru menținerea activității sale de cercetare la un nivel de vârf, investițiile statelor membre în calculul de înaltă performanță ar trebui să fie coordonate, iar asimilarea tehnologiei de calcul de înaltă performanță de către industrie și piață ar trebui să fie consolidată, atât în sectorul public, cât și în cel privat. Uniunea ar trebui să-și crească eficiența în ceea ce privește transformarea dezvoltărilor din domeniul tehnologiei în sisteme pentru calculul european de înaltă performanță orientate spre cerere și axate pe aplicații, care să fie competitive pe piață, stabilind o legătură eficientă între furnizarea de tehnologie, coproiectarea acesteia împreună cu utilizatorii și achiziția comună de sisteme de talie mondială și creând un ecosistem mondial competitiv de tehnologii și aplicații de calcul de înaltă performanță. În același timp, Uniunea ar trebui să ofere industriei sale de furnizare posibilitatea de a profita la maximum de aceste investiții, ducând la asimilarea lor în domenii de aplicare emergente și la scară largă, cum ar fi medicina personalizată, conducerea conectată și automatizată a vehiculelor sau alte piețe-lider care sunt susținute de inteligența artificială, de tehnologiile blockchain sau edge computing sau, la nivel mai general, de digitalizarea industriei Uniunii.
                  
               
                     (11)
                  
                  
                     O întreprindere comună reprezintă cel mai bun instrument pentru implementarea obiectivelor strategiei privind calculul european de înaltă performanță, astfel cum este prevăzută de Inițiativa europeană în domeniul cloud computingului, și pentru a depăși limitările actuale, având în același timp cel mai mare impact asupra economiei, societății și mediului și oferind cel mai bun mijloc de protecție a intereselor Uniunii. Pot fi astfel puse în comun resursele Uniunii, ale statelor membre și ale sectorului privat. Prin această soluție se poate implementa un cadru pentru achiziții și pot fi exploatate sisteme de calcul de înaltă performanță de nivel mondial prin promovarea tehnologiei, în special dacă este una europeană competitivă. Întreprinderea comună poate lansa programe de cercetare și inovare pentru dezvoltarea de tehnologii europene și integrarea ulterioară a acestora în cadrul sistemelor de calcul intensiv exascale și pentru a contribui la dezvoltarea unei industrii europene competitive de furnizare de tehnologie.
                  
               
                     (12)
                  
                  
                     Întreprinderea comună ar trebui constituită și ar trebui să devină funcțională până cel târziu la începutul anului 2019 pentru a atinge obiectivul de dotare a Uniunii cu o infrastructură pre-exascale până în 2020 și de dezvoltare a tehnologiilor și aplicațiilor necesare pentru atingerea capacităților exascale aproximativ în perioada 2022-2023, precum și de promovare în același timp a unui ecosistem competitiv pentru calculul european de înaltă performanță în domeniul inovării. Întrucât ciclul de dezvoltare al următoarei generații de tehnologie durează în general patru-cinci ani, pentru a se menține competitivitatea pe piața globală, acțiunile întreprinse în vederea îndeplinirii obiectivului referitor la exascale trebuie să fie inițiate cât mai curând posibil.
                  
               
                     (13)
                  
                  
                     Parteneriatul public-privat sub forma întreprinderii comune ar trebui să combine mijloacele financiare și tehnice esențiale pentru gestionarea complexității procesului de inovare din acest domeniu, al cărui ritm se accelerează din ce în ce mai rapid. Prin urmare, membrii întreprinderii comune ar trebui să fie Uniunea, statele membre și țările asociate la programul Orizont 2020 care convin asupra unei inițiative europene comune în domeniul calculului de înaltă performanță, precum și asociațiile care reprezintă entitățile lor constitutive și alte organizații cu o implicare explicită și activă în producerea de rezultate în domeniul cercetării și inovării și în păstrarea know-how-ului în domeniul calculului de înaltă performanță în Europa. Întreprinderea comună ar trebui să fie deschisă unor noi membri.
                  
               
                     (14)
                  
                  
                     Uniunea, statele participante și membrii privați ai întreprinderii comune ar trebui să aducă fiecare o contribuție financiară la costurile administrative ale întreprinderii comune. Conform cadrului financiar multianual pentru perioada 2014-2020, contribuția la costurile administrative ale Uniunii poate fi mobilizată pentru a acoperi costurile de funcționare numai până în 2023. Statele participante și membrii privați ai întreprinderii comune ar trebui să acopere integral costurile administrative ale întreprinderii comune începând cu 2024.
                  
               
                     (15)
                  
                  
                     În scopul redobândirii poziției de lider în domeniul tehnologiilor de calcul de înaltă performanță și al dezvoltării unui ecosistem complet de calcul de înaltă performanță pentru Uniune, părțile interesate din domeniul industriei și al cercetării din cadrul asociației private „European Technology Platform for High Performance Computing” (ETP4HPC) (Platforma tehnologică europeană pentru calculul de înaltă performanță) au încheiat în 2014 un parteneriat contractual de tip public-privat cu Uniunea. Misiunea acestuia este să construiască un lanț valoric european în domeniul tehnologiei de calcul de înaltă performanță de nivel mondial care să fie competitiv la nivel global și să încurajeze sinergii între cele trei componente principale ale ecosistemului de calcul de înaltă performanță și anume între dezvoltarea tehnologiei, aplicații și infrastructura de calcul intensiv. Având în vedere expertiza sa și rolul pe care îl joacă prin faptul că reunește părțile interesate relevante din sectorul privat în domeniul calculului de înaltă performanță, asociația privată ETP4HPC ar trebui să fie eligibilă pentru a deveni membru al întreprinderii comune.
                  
               
                     (16)
                  
                  
                     În vederea consolidării lanțului valoric al producției de date, a sprijinirii dezvoltării unei comunități în jurul datelor și a punerii bazelor unei economii prospere bazate pe date la nivelul Uniunii, părțile interesate din domeniul industriei și al cercetării din cadrul Big Data Value Association (BDVA) (Asociația pentru valoarea volumelor mari de date) au încheiat în 2014 un parteneriat contractual de tip public-privat cu Uniunea. Având în vedere expertiza sa și rolul pe care îl joacă prin faptul că reunește părțile interesate relevante din sectorul privat în domeniul volumelor mari de date, BDVA ar trebui să fie eligibilă pentru a deveni membru al întreprinderii comune.
                  
               
                     (17)
                  
                  
                     Asociațiile private ETP4HPC și BDVA și-au exprimat în scris disponibilitatea de a contribui la strategia tehnologică a întreprinderii comune și de a-și utiliza expertiza în vederea realizării obiectivelor întreprinderii comune. Este oportun ca asociațiile private să accepte statutul prevăzut în anexa la prezentul regulament printr-o scrisoare de aprobare.
                  
               
                     (18)
                  
                  
                     Asociația nonprofit Partnership for Advanced Computing in Europe (PRACE) (Parteneriatul pentru tehnica de calcul avansată în Europa) are în prezent 25 de țări membre ale căror organizații reprezentative creează o infrastructură de calcul intensiv paneuropeană, care oferă acces la resurse și servicii de calcul și de gestionare a datelor pentru aplicații științifice și de inginerie la scară largă la cel mai înalt nivel de performanță. Întreprinderea comună poate coopera cu PRACE pentru acordarea și gestionarea accesului la o infrastructură federată și interconectată de calcul intensiv și de date și la serviciile acesteia, precum și în ceea ce privește servicii de formare și oportunități de dezvoltare a competențelor.
                  
               
                     (19)
                  
                  
                     Rețeaua GÉANT interconectează 38 de rețele partenere naționale pentru cercetare și educație care formează o rețea paneuropeană dedicată excelenței științifice, cercetării, educației și inovării. Prin catalogul său integrat de servicii de conectivitate, colaborare și identitate, GÉANT oferă utilizatorilor un acces extrem de fiabil, lipsit de constrângeri, la aplicații de calcul, analiză, stocare și la alte resurse, pentru a garanta că Europa rămâne în fruntea cercetării. Întreprinderea comună poate coopera cu rețeaua GÉANT pentru conectivitatea între supercalculatoarele întreprinderii comune, precum și cu alte infrastructuri europene de calcul intensiv și de date.
                  
               
                     (20)
                  
                  
                     Întreprinderea comună ar trebui să abordeze teme clar definite, care să permită mediului academic și industriilor din Europa în general să proiecteze, să dezvolte și să utilizeze cele mai inovatoare tehnologii din domeniul calculului de înaltă performanță și să stabilească o infrastructură în rețea, integrată, la nivelul întregii Uniuni, cu o capacitate de calcul de înaltă performanță de nivel mondial, conectivitate de mare viteză și aplicații și servicii de date și software de vârf, pentru oamenii săi de știință și pentru alți utilizatori de frunte din sectorul industriei, inclusiv IMM-uri și utilizatori din sectorul public. Întreprinderea comună ar trebui să depună eforturi pentru a reduce deficitul de competențe din domeniul calcului de înaltă performanță în întreaga Uniune prin implicarea în măsuri de sensibilizare și acordarea de asistență pentru crearea de noi cunoștințe și nou capital uman.
                  
               
                     (21)
                  
                  
                     Întreprinderea comună ar trebui să pună bazele unei viziuni pe termen mai lung și să pregătească drumul spre dezvoltarea primei sale infrastructuri hibrid de calcul de înaltă performanță din Europa, prin integrarea unor arhitecturi clasice de calcul și a unor dispozitive cuantice de calcul, de exemplu prin exploatarea calculatorului cuantic ca accelerator al firelor de calcul de înaltă performanță. Este necesar un sprijin financiar structurat și coordonat la nivel european pentru menținerea poziției de vârf a echipelor de cercetare și a industriilor europene într-un context internațional extrem de competitiv, prin obținerea unor rezultate de nivel mondial, pentru asigurarea exploatării industriale rapide și pe scară largă a cercetării și tehnologiei europene la nivelul Uniunii, ceea ce ar genera efecte colaterale semnificative pentru societate, pentru împărțirea riscurilor și pentru reunirea forțelor prin orientarea strategiilor și a investițiilor către un interes comun european.
                  
               
                     (22)
                  
                  
                     Pentru a-și atinge obiectivul în ceea ce privește proiectarea, dezvoltarea și utilizarea celor mai inovatoare tehnologii în domeniul calculului de înaltă performanță, întreprinderea comună ar trebui să furnizeze sprijin financiar, în special sub formă de granturi și achiziții ca urmare a unor cereri de propuneri și proceduri de ofertare deschise și competitive pe baza unor planuri de lucru anuale. Acest sprijin financiar ar trebui să fie direcționat în special către disfuncționalitățile demonstrate ale pieței care împiedică desfășurarea programului respectiv și ar trebui să aibă un efect stimulativ, în sensul schimbării comportamentului beneficiarului.
                  
               
                     (23)
                  
                  
                     Pentru a-și atinge obiectivul de a spori potențialul de inovare al industriei, în special al IMM-urilor, de a contribui la reducerea deficitului de competențe specifice în domeniul calculului de înaltă performanță, de a sprijini dezvoltarea capitalului uman și de cunoaștere și de a dezvolta capacitățile de calcul de înaltă performanță, întreprinderea comună ar trebui să sprijine crearea de centre naționale de competență în calculul de înaltă performanță și, în special, conectarea lor în rețea și coordonarea lor pe întreg teritoriul Uniunii. Aceste centre de competență ar trebui să ofere servicii de calcul de înaltă performanță industriei, mediului academic și administrațiilor publice, la cererea acestora. Acestea ar trebui, în primul rând, să promoveze și să înlesnească accesul la ecosistemul pentru calculul de înaltă performanță în domeniul inovării, să faciliteze accesul la supercalculatoare, să abordeze lipsa acută de experți tehnici calificați, prin desfășurarea de activități de sensibilizare, de formare și de informare, și să se angajeze în activități de colaborare în rețea cu părțile interesate și cu alte centre de competență pentru a stimula inovațiile pe scară mai largă, de exemplu prin împărtășirea și promovarea cazurilor de bune practici în utilizare sau a experiențelor de aplicare, prin împărtășirea structurilor și experiențelor de formare, prin facilitarea codezvoltării și a schimbului de coduri pentru calculul paralel sau prin sprijinirea schimbului de aplicații și instrumente inovatoare pentru utilizatorii publici și privați, în special IMM-uri.
                  
               
                     (24)
                  
                  
                     Întreprinderea comună ar trebui să furnizeze un cadru orientat spre cerere și axat pe utilizatori și să facă posibilă o abordare bazată pe coproiectare în vederea achiziționării unei infrastructuri integrate de talie mondială de calcul intensiv exascale și de date în cadrul Uniunii, pentru a oferi utilizatorilor resursele strategice de calcul de care au nevoie pentru a rămâne competitivi și pentru a soluționa provocările de la nivel social, de mediu, economice și de securitate. În acest scop, întreprinderea comună ar trebui să contribuie la achiziționarea de supercalculatoare pre-exascale și petascale. Supercalculatoarele întreprinderii comune ar trebui să fie instalate într-un stat participant care este un stat membru.
                  
               
                     (25)
                  
                  
                     Programul Orizont 2020 ar trebui să contribuie la eliminarea decalajelor privind cercetarea și inovarea din cadrul Uniunii prin promovarea sinergiilor cu fondurile structurale și de investiții europene (fondurile ESI). Prin urmare, întreprinderea comună ar trebui să dezvolte interacțiuni strânse cu fondurile ESI, care pot contribui în mod specific la consolidarea capacităților de cercetare și inovare locale, regionale și naționale.
                  
               
                     (26)
                  
                  
                     Întreprinderea comună ar trebui să prevadă un cadru favorabil pentru ca statele participante care sunt state membre să utilizeze fondurile ESI pentru achiziționarea de supercalculatoare. Utilizarea fondurilor ESI în activitățile întreprinderii comune este esențială pentru dezvoltarea în Uniune a unei infrastructuri integrate, în rețea și de talie mondială pentru calculul de înaltă performanță și pentru date, având în vedere că beneficiile unei astfel de infrastructuri depășesc cu mult sfera utilizatorilor din statele membre. În cazul în care statele participante decid să utilizeze fondurile ESI pentru a contribui la costurile de achiziționare a supercalculatoarelor petascale și pre-exascale, întreprinderea comună ar trebui să țină seama de partea Uniunii din fondurile ESI ale statului participant respectiv, considerând contribuție națională la bugetul întreprinderii comune doar partea națională din fondurile ESI. În orice caz, contribuția Uniunii din fondurile Orizont 2020 și MIE ar trebui să acopere până la 50 % din costurile de achiziționare plus până la 50 % din costurile de funcționare ale supercalculatoarelor pre-exascale, în vederea alinierii la obiectivul întreprinderii comune de a contribui la punerea în comun a resurselor în scopul înzestrării Uniunii cu supercalculatoare pre-exascale de talie mondială. În cazul supercalculatoarelor petascale, contribuția Uniunii din fondurile Orizont 2020 și MIE ar urma să acopere până la 35 % din costul de achiziționare al supercalculatorului, în vederea alinierii la fondurile existente pentru achiziții publice în domeniul inovării în cadrul programului Orizont 2020. Partea rămasă din costurile supercalculatorului petascale și ale supercalculatorului pre-exascale ar trebui să fie acoperită de statele participante.
                  
               
                     (27)
                  
                  
                     Întreprinderea comună ar trebui să fie proprietarul supercalculatoarelor pre-exascale achiziționate. Exploatarea fiecărui supercalculator pre-exascale ar trebui să fie încredințată unei entități-gazdă. Entitatea-gazdă poate reprezenta un singur stat participant care este stat membru sau un consorțiu-gazdă. Entitatea-gazdă ar trebui să fie în măsură să prezinte o estimare corectă și să verifice costurile de funcționare ale supercalculatorului, asigurând, de exemplu, separarea funcțională și, în măsura posibilului, separarea fizică a supercalculatoarelor pre-exascale ale întreprinderii comune de orice sisteme de calcul naționale sau regionale pe care le exploatează. Entitatea-gazdă ar trebui să fie selectată de către consiliul de conducere al întreprinderii comune („consiliul de conducere”) în urma unei cereri de exprimare a interesului evaluate de către experți independenți. După selectarea unei entități-gazdă, statul participant în care este stabilită entitatea-gazdă sau consorțiul-gazdă ar trebui să poată decide să solicite altor state participante să se alăture și să contribuie la finanțarea supercalculatorului pre-exascale care urmează să fie instalat la entitatea-gazdă selectată. Cota care revine Uniunii din perioada de accesare a supercalculatorului pre-exascale ar trebui să fie direct proporțională cu contribuția financiară a Uniunii din fondurile Orizont 2020 și MIE la costul total al dreptului de proprietate asupra acestui supercalculator și nu ar trebui să depășească 50 % din perioada totală de accesare a acestui supercalculator. Contribuțiile statelor participante într-un consorțiu-gazdă la supercalculatorul pre-exascale ar trebui traduse în cote din perioada de accesare a acestui supercalculator. Statele participante ar trebui să convină între ele în ceea ce privește repartizarea cotelor care le revin din perioada de accesare a supercalculatorului pre-exascale. Întreprinderea comună ar trebui să rămână proprietarul supercalculatoarelor pre-exascale până la amortizarea acestora.
                     Dreptul de proprietate ar putea fi transferat apoi entității-gazdă în vederea dezafectării, a eliminării sau a oricărei alte utilizări. În cazul în care se convine că dreptul de proprietate este transferat entității-gazdă înainte de amortizarea integrală a unui supercalculator pre-exascale sau pentru că întreprinderea comună este în curs de lichidare, entitatea-gazdă ar trebui să ramburseze întreprinderii comune valoarea reziduală a supercalculatorului.
                  
               
                     (28)
                  
                  
                     Întreprinderea comună ar trebui să își procure supercalculatoarele petascale împreună cu statele participante. Exploatarea fiecărui supercalculator petascale ar trebui să fie încredințată unei entități-gazdă. Entitatea-gazdă poate reprezenta un singur stat participant care este un stat membru sau un consorțiu-gazdă de state participante. Întreprinderea comună ar trebui să dețină partea care corespunde cotei Uniunii din contribuția financiară din fondurile programelor Orizont 2020 și MIE la acest cost de achiziționare. Entitatea-gazdă ar trebui să fie selectată de consiliul de conducere în urma unei cereri de exprimare a interesului evaluate de către experți independenți. Cota care revine Uniunii din perioada de accesare a fiecărui supercalculator petascale ar trebui să fie direct proporțională cu contribuția financiară a Uniunii din fondurile programului Orizont 2020 și ale MIE la costurile de achiziționare a supercalculatorului petascale. Întreprinderea comună ar trebui să transfere dreptul său de proprietate entității-gazdă după amortizarea integrală a exploatării supercalculatorului petascale sau dacă este în curs de lichidare. În acest caz din urmă, entitatea-gazdă ar trebui să ramburseze întreprinderii comune valoarea reziduală a supercalculatorului.
                  
               
                     (29)
                  
                  
                     În cadrul proiectării și al exploatării supercalculatoarelor pre-exascale și petascale cu sprijinul întreprinderii comune, ar trebui să se țină seama de eficiența energetică și de durabilitatea mediului.
                  
               
                     (30)
                  
                  
                     Pentru a putea răspunde cererii din ce în ce mai mari de resurse de calcul intensiv din partea utilizatorilor, statele participante pot oferi întreprinderii comune perioade de acces la unul sau mai multe dintre supercalculatoarele lor naționale care sunt disponibile, mai exact care nu au fost deja angajate și care nu sunt cofinanțate de întreprinderea comună. În acest caz, statele participante ar trebui să ofere întreprinderii comune în mod voluntar o cotă rezonabilă din perioada de accesare a supercalculatoarelor naționale care au un nivel acceptabil de performanță, pentru ca întreprinderea comună să poată răspunde cererii utilizatorilor. Această alocare a unei perioade de accesare a unui supercalculator național nu ar trebui să fie considerată contribuție financiară sau în natură din partea statului participant în beneficiul întreprinderii comune.
                  
               
                     (31)
                  
                  
                     Supercalculatoarele pre-exascale și petascale ar trebui să fie utilizate în principal în scopuri de inovare și cercetare publică, fiind disponibile oricărui utilizator din mediul academic, din industrie sau din sectorul public. Alocarea de perioade de accesare a supercalculatoarelor pentru utilizatori ar trebui să se bazeze în primul rând pe cereri deschise de exprimare a interesului lansate de întreprinderea comună și evaluate de către experți independenți. Printr-o decizie a consiliului de conducere, ar trebui să fie posibilă acordarea unui mic procent din perioada de accesare fără o cerere de exprimare a interesului, în unele cazuri excepționale, cum ar fi inițiativele europene strategice sau în situații de urgență și de gestionare a crizelor. Întreprinderea comună ar trebui să poată desfășura anumite activități economice limitate în scopuri comerciale. Accesul ar trebui acordat utilizatorilor stabiliți în Uniune sau într-o țară asociată la programul Orizont 2020. Drepturile de acces ar trebui să fie echitabile pentru toți utilizatorii și alocate într-un mod transparent. Consiliul de conducere ar trebui să definească și să monitorizeze drepturile de acces la cota care revine Uniunii din perioada de accesare pentru fiecare supercalculator.
                  
               
                     (32)
                  
                  
                     Supercalculatoarele întreprinderii comune ar trebui să fie exploatate și utilizate în conformitate cu Regulamentul (UE) 2016/679 al Parlamentului European și al Consiliului (9) și cu Directivele 2002/58/CE (10) și cu Directiva (UE) 2016/943 (11) ale Parlamentului European și a Consiliului.
                  
               
                     (33)
                  
                  
                     Ar trebui permisă utilizarea limitată a supercalculatoarelor de către utilizatori care desfășoară activități economice pentru aplicații civile care nu au o componentă de cercetare. Perioadele de accesare ar trebui să fie acordate în principal utilizatorilor stabiliți în Uniune sau într-o țară asociată la programul Orizont 2020. Drepturile de acces ar trebui să fie alocate într-un mod transparent.
                  
               
                     (34)
                  
                  
                     Guvernarea întreprinderii comune ar trebui asigurată de două organisme: un consiliu de conducere și un consiliu consultativ pe probleme științifice și industriale. Consiliul de conducere ar trebui să fie compus din reprezentanți ai Uniunii și ai statelor participante. Consiliul de conducere ar trebui să fie responsabil de elaborarea de politici strategice și de deciziile de finanțare legate de activitățile desfășurate de întreprinderea comună, în special de toate activitățile de achiziții publice. Consiliul consultativ pe probleme științifice și industriale ar trebui să includă reprezentanți ai mediului academic și ai industriei, în calitate de utilizatori și furnizori de tehnologie. Acesta ar trebui să furnizeze consiliere independentă consiliului de conducere cu privire la agenda strategică de cercetare și inovare și la achiziția și exploatarea supercalculatoarelor deținute de întreprinderea comună.
                  
               
                     (35)
                  
                  
                     Pentru atribuțiile administrative generale ale întreprinderii comune, drepturile de vot ale statelor participante ar trebui să fie distribuite în mod egal între acestea. Pentru atribuțiile corespunzătoare stabilirii planului de lucru pentru achiziționarea supercalculatoarelor, selectării entității-gazdă și desfășurării activităților de cercetare și inovare ale întreprinderii comune, drepturile de vot ale statelor participante care sunt state membre ar trebui să aibă la bază principiul majorității calificate. Statele participante care sunt țări asociate la programul Orizont 2020 ar trebui, de asemenea, să dețină drepturi de vot pentru atribuțiile corespunzătoare activităților de cercetare și inovare. Pentru atribuțiile care corespund achiziționării și exploatării supercalculatoarelor, numai Uniunea și acele state participante care contribuie cu resurse la achiziționarea de supercalculatoare petascale și la costul total al drepturilor de proprietate asupra supercalculatoarelor pre-exascale ar trebui să dețină drepturi de vot, proporțional cu contribuțiile lor.
                  
               
                     (36)
                  
                  
                     Contribuția financiară a Uniunii ar trebui să fie gestionată în conformitate cu principiul bunei gestiuni financiare și cu normele relevante privind gestiunea indirectă stabilite de Regulamentul (UE, Euratom) 2018/1046. Normele aplicabile pentru angajarea întreprinderii comune în procedurile de achiziții publice urmează să fie stabilite în cadrul normelor sale financiare.
                  
               
                     (37)
                  
                  
                     Pentru a promova un ecosistem inovator și competitiv pentru calculul european de înaltă performanță, întreprinderea comună ar trebui să utilizeze în mod adecvat instrumentele de achiziții și de finanțare, inclusiv achizițiile comune, achizițiile precomerciale și achizițiile publice de soluții inovatoare.
                  
               
                     (38)
                  
                  
                     În evaluarea impactului general al întreprinderii comune, ar trebui avute în vedere investițiile realizate de către membrii privați, cum ar fi contribuțiile în natură care acoperă costurile contractate de aceștia cu implementarea acțiunilor, scăzându-se contribuțiile efectuate de către întreprinderea comună.
                  
               
                     (39)
                  
                  
                     Pentru a menține condiții de concurență echitabile pentru toate întreprinderile active pe piața internă, finanțarea furnizată prin programele-cadru ale Uniunii ar trebui să fie compatibilă cu principiile privind ajutoarele de stat, astfel încât să se asigure eficiența cheltuielilor publice și să se împiedice denaturările pieței, cum ar fi descurajarea finanțatorilor privați, crearea unor structuri de piață ineficiente sau menținerea unor întreprinderi ineficiente.
                  
               
                     (40)
                  
                  
                     Participarea la acțiunile indirecte finanțate de către întreprinderea comună ar trebui să respecte Regulamentul (UE) nr. 1290/2013. Întreprinderea comună ar trebui, în plus, să asigure aplicarea coerentă a acestor norme pe baza unor măsuri relevante adoptate de Comisie. Pentru a asigura o cofinanțare adecvată a acțiunilor indirecte de către statele participante, în conformitate cu Regulamentul (UE) nr. 1290/2013, statele participante ar trebui să urmărească să contribuie cu o sumă cel puțin egală cu rambursarea furnizată de întreprinderea comună pentru costurile eligibile suportate de beneficiari în cadrul acțiunilor. În acest scop, ratele maxime de finanțare prevăzute în planul de lucru anual al întreprinderii comune în conformitate cu articolul 28 din Regulamentul (UE) nr. 1290/2013 ar trebui stabilite în mod corespunzător.
                  
               
                     (41)
                  
                  
                     Furnizarea de sprijin financiar din cadrul programului MIE pentru activitățile întreprinse ar trebui să respecte normele acestui program.
                  
               
                     (42)
                  
                  
                     Interesele financiare ale Uniunii și ale celorlalți membri ai întreprinderii comune ar trebui să fie protejate în cursul întregului ciclu de cheltuieli prin măsuri proporționale care să includă prevenirea, detectarea și investigarea neregulilor, recuperarea fondurilor pierdute, plătite în mod necuvenit sau utilizate incorect și, după caz, aplicarea de sancțiuni administrative și financiare în conformitate cu Regulamentul (UE, Euratom) 2018/1046.
                  
               
                     (43)
                  
                  
                     Întreprinderea comună ar trebui să funcționeze într-un mod deschis și transparent, furnizând toate informațiile relevante în timp util și promovându-și activitățile, inclusiv activitățile de informare și diseminare destinate publicului larg. Normele de procedură ale organismelor întreprinderii comune ar trebui să fie puse la dispoziția publicului.
                  
               
                     (44)
                  
                  
                     În scopul simplificării, ar trebui să se reducă atribuțiile administrative pentru toate părțile. Ar trebui să se evite duplicarea auditurilor și un volum disproporționat de documentație și rapoarte. Pentru acțiunile finanțate prin programul Orizont 2020, auditarea beneficiarilor fondurilor Uniunii în temeiul prezentului regulament ar trebui să se realizeze în conformitate cu Regulamentul (UE) nr. 1291/2013. Pentru acțiunile finanțate prin programul MIE, auditarea beneficiarilor fondurilor Uniunii în cadrul prezentului regulament ar trebui să se realizeze în conformitate cu Regulamentul (UE) nr. 1316/2013.
                  
               
                     (45)
                  
                  
                     Auditorul intern al Comisiei ar trebui să exercite în cazul întreprinderii comune aceleași prerogative ca și în cazul Comisiei.
                  
               
                     (46)
                  
                  
                     Comisia, întreprinderea comună, Curtea de Conturi și Oficiul European de Luptă Antifraudă (OLAF) ar trebui să aibă acces la toate informațiile necesare și la incinte în vederea realizării de audituri și investigații cu privire la granturile, contractele și acordurile semnate de întreprinderea comună.
                  
               
                     (47)
                  
                  
                     Toate cererile de propuneri și toate procedurile de ofertare lansate în temeiul prezentului regulament ar trebui să țină seama de durata programului Orizont 2020 și a programului MIE, după caz, cu excepția cazurilor justificate în mod corespunzător.
                  
               
                     (48)
                  
                  
                     Întreprinderea comună ar trebui, de asemenea, să utilizeze mijloace electronice gestionate de Comisie pentru a asigura deschiderea și transparența și pentru a facilita participarea. Prin urmare, cererile de propuneri lansate de întreprinderea comună în cadrul programului Orizont 2020 ar trebui să fie publicate, de asemenea, pe portalul unic dedicat participanților, precum și prin alte mijloace electronice de difuzare prevăzute de programul Orizont 2020 și gestionate de Comisie. În plus, întreprinderea comună ar trebui să pună la dispoziție date relevante privind, printre altele, propunerile, solicitanții, granturile și participanții, pentru a fi incluse în sistemele electronice de raportare și diseminare din cadrul programului Orizont 2020 gestionate de Comisie, într-un format adecvat și cu frecvența corespunzătoare obligațiilor de raportare ale Comisiei.
                  
               
                     (49)
                  
                  
                     Comisia ar trebui să realizeze o evaluare intermediară și o evaluare finală a întreprinderii comune, cu ajutorul unor experți independenți. Într-un spirit de transparență, raportul relevant al experților independenți ar trebui să fie pus la dispoziția publicului, în conformitate cu normele aplicabile.
                  
               
                     (50)
                  
                  
                     Deoarece obiectivele prezentului regulament, și anume consolidarea capacităților de cercetare și inovare, achiziționarea de supercalculatoare petascale și pre-exascale și accesul la o infrastructură de date și de calcul de înaltă performanță la nivelul Uniunii prin intermediul unei întreprinderi comune, nu poate fi atins în mod suficient de către statele membre, ci mai degrabă, pentru a se evita duplicarea inutilă a eforturilor, menținând masa critică și garantând utilizarea finanțării publice în cel mai bun mod posibil, poate fi atins într-o mai mare măsură la nivelul Uniunii, Uniunea poate adopta măsuri în conformitate cu principiul subsidiarității, astfel cum este definit la articolul 5 din Tratatul privind Uniunea Europeană (Tratatul UE). În conformitate cu principiul proporționalității, astfel cum este enunțat la articolul respectiv, prezentul regulament nu depășește ceea ce este necesar pentru atingerea respectivelor obiective,
                  
               ADOPTĂ PREZENTUL REGULAMENT:
         
            Articolul 1
            Înființare
            
               (1)   În vederea punerii în aplicare a inițiativei privind calculul european de înaltă performanță, se înființează o întreprindere comună în înțelesul articolului 187 din Tratatul privind funcționarea Uniunii Europene (TFUE) („întreprinderea comună pentru calculul european de înaltă performanță”, denumită în continuare „întreprinderea comună”), care va funcționa până la 31 decembrie 2026.
            
            
               (2)   Pentru a lua în considerare durata Programului-cadru european pentru cercetare și inovare (Orizont 2020), instituit prin Regulamentul (UE) nr. 1291/2013, și a Mecanismului pentru interconectarea Europei (MIE), instituit prin Regulamentul (UE) nr. 1316/2013, sunt lansate o serie de cereri de propuneri și de proceduri de ofertare, în temeiul prezentului regulament, până la 31 decembrie 2020. În cazuri justificate corespunzător, cererile de propuneri sau procedurile de ofertare pot fi lansate până la 31 decembrie 2021.
            
            
               (3)   Întreprinderea comună este un organism însărcinat cu punerea în aplicare a unui parteneriat public-privat, astfel cum se menționează la articolul 71 din Regulamentul (UE, Euratom) 2018/1046.
            
            
               (4)   Întreprinderea comună are personalitate juridică. Aceasta dispune, în fiecare stat membru, de cea mai extinsă capacitate juridică acordată persoanelor juridice în temeiul legislației statului membru respectiv. Întreprinderea comună poate, în special, să achiziționeze sau să înstrăineze bunuri mobile și imobile și să se constituie parte în proceduri judiciare.
            
            
               (5)   Sediul întreprinderii comune este situat în Luxemburg.
            
            
               (6)   Statutul întreprinderii comune (denumit în continuare „statutul”) este prevăzut în anexă.
            
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „test de recepție” înseamnă un test efectuat pentru a stabili dacă cerințele din descrierea sistemului sunt îndeplinite;
                     
                  
                        2.
                     
                     
                        „perioadă de accesare” înseamnă timpul de calcul al unui supercalculator care este pus la dispoziția unui utilizator sau a unui grup de utilizatori în vederea rulării programelor de calculator;
                     
                  
                        3.
                     
                     
                        „entitate afiliată” înseamnă o entitate astfel cum este definită la articolul 2 alineatul (1) punctul 2 din Regulamentul (UE) nr. 1290/2013;
                     
                  
                        4.
                     
                     
                        „centru național de competență în calculul de înaltă performanță” înseamnă o entitate juridică având sediul într-un stat participant care este un stat membru, asociată cu centrul național de calcul intensiv al respectivului stat membru, care furnizează utilizatorilor din industrie, inclusiv IMM-urilor, mediului academic și administrațiilor publice, la cerere, accesul la supercalculatoare și la cele mai recente tehnologii, instrumente, aplicații și servicii de calcul de înaltă performanță și care oferă expertiză, competențe, formare, colaborare în rețea și informare;
                     
                  
                        5.
                     
                     
                        „entitate constitutivă” înseamnă o entitate care constituie un membru privat al întreprinderii comune, în temeiul statutului fiecărui membru privat;
                     
                  
                        6.
                     
                     
                        „supercalculator exascale” înseamnă un sistem de calcul cu un nivel de performanță suficient pentru a executa 10 la puterea 18 operații pe secundă (sau 1 exaflop), oferind suport pentru aplicații care furnizează soluții de înaltă fidelitate într-un timp mai scurt și care tratează probleme de o complexitate mai mare;
                     
                  
                        7.
                     
                     
                        „acord de găzduire” înseamnă un acord încheiat între întreprinderea comună și entitatea-gazdă a unui supercalculator pre-exascale sau între întreprinderea comună, ceilalți coproprietari ai unui supercalculator petascale și entitatea-gazdă a unui supercalculator petascale, care poate lua forma unui contract de servicii sau a unui alt tip de contract;
                     
                  
                        8.
                     
                     
                        „consorțiu-gazdă” înseamnă un grup de state participante care au convenit să contribuie la achiziționarea și exploatarea unui supercalculator pre-exascale sau unui supercalculator petascale;
                     
                  
                        9.
                     
                     
                        „entitate-gazdă” înseamnă o entitate juridică care dispune de facilități pentru găzduirea și exploatarea unui supercalculator și care își are sediul într-un stat participant care este stat membru;
                     
                  
                        10.
                     
                     
                        „supercalculator național” înseamnă un sistem național de calcul situat într-un stat participant, cu un nivel de performanță de cel puțin 0,4 petaflop, care nu este achiziționat în temeiul prezentului regulament;
                     
                  
                        11.
                     
                     
                        „stat observator” înseamnă un stat membru sau o țară asociată la programul Orizont 2020, care nu este un stat participant;
                     
                  
                        12.
                     
                     
                        „stat participant” înseamnă o țară care este membră a întreprinderii comune;
                     
                  
                        13.
                     
                     
                        „supercalculator petascale” înseamnă un sistem de calcul cu un nivel de performanță suficient pentru a executa 10 la puterea 15 operații pe secundă (sau 1 petaflop);
                     
                  
                        14.
                     
                     
                        „supercalculator pre-exascale” înseamnă un sistem de calcul cu un nivel de performanță suficient pentru a executa peste 100 petaflop și mai puțin de 1 exaflop;
                     
                  
                        15.
                     
                     
                        „membru privat” înseamnă o asociație privată care este membră a întreprinderii comune;
                     
                  
                        16.
                     
                     
                        „supercalculator” înseamnă orice sistem de calcul cu o performanță de calcul cel puțin de nivel petascale, achiziționat în temeiul prezentului regulament;
                     
                  
                        17.
                     
                     
                        „costul total al dreptului de proprietate” asupra unui supercalculator înseamnă costurile de achiziție plus costurile de funcționare, inclusiv de întreținere, până când dreptul de proprietate asupra supercalculatorului este transferat entității-gazdă sau este vândut, ori până când supercalculatorul este dezafectat fără transferul dreptului de proprietate;
                     
                  
                        18.
                     
                     
                        „utilizator” înseamnă orice persoană fizică sau juridică, orice entitate sau orice organizație internațională căreia i s-a alocat o perioadă de accesare pentru a utiliza un supercalculator al întreprinderii comune;
                     
                  
                        19.
                     
                     
                        „plan de lucru” înseamnă planul de lucru astfel cum este definit la articolul 2 alineatul (1) punctul 22 din Regulamentul (UE) nr. 1290/2013, care funcționează și ca program de lucru în sensul articolului 17 din Regulamentul (UE) nr. 1316/2013.
                     
                  
         
            Articolul 3
            Misiune, obiective și activități
            
               (1)   Misiunea întreprinderii comune este de a dezvolta, instala, extinde și menține în Uniune o infrastructură integrată, de talie mondială, de calcul intensiv și de date, precum și de a dezvolta și susține un ecosistem foarte competitiv și inovator de calcul de înaltă performanță.
            
            
               (2)   Întreprinderea comună are următoarele obiective generale:
               
                           (a)
                        
                        
                           furnizarea, în beneficiul comunității științifice și de cercetare, al industriei, inclusiv al IMM-urilor, precum și al sectorului public, din Uniune sau din țări asociate la programul Orizont 2020, a celei mai bune infrastructuri disponibile și competitive de calcul de înaltă performanță și de date, precum și sprijinirea dezvoltării tehnologiilor și aplicațiilor acesteia într-o gamă largă de domenii;
                        
                     
                           (b)
                        
                        
                           furnizarea unui cadru pentru achiziționarea în Uniune a unei infrastructuri integrate de talie mondială, orientată spre cerere și axată pe utilizatori, de calcul intensiv la nivel petascale și pre-exascale și de date;
                        
                     
                           (c)
                        
                        
                           asigurarea coordonării la nivelul Uniunii, precum și furnizarea de resurse financiare adecvate pentru a sprijini dezvoltarea și achiziția unei astfel de infrastructuri, care va fi accesibilă utilizatorilor din sectorul public și din cel privat, în principal în scopuri de cercetare și inovare;
                        
                     
                           (d)
                        
                        
                           sprijinirea unei agende ambițioase în materie de cercetare și inovare pentru a dezvolta și a menține în Uniune un ecosistem de calcul de înaltă performanță de talie mondială, exascale sau superior, care să acopere toate segmentele lanțului valoric științific și industrial, inclusiv procesoare de mică putere și tehnologii de operare intermediare, algoritmi și proiectarea de coduri, aplicații și sisteme, servicii și inginerie, interconexiuni, know-how și competențe, pentru o eră a supercalculatoarelor de generație următoare;
                        
                     
                           (e)
                        
                        
                           promovarea asimilării și a utilizării sistematice a rezultatelor cercetării și inovării, generate în Uniune de utilizatori din domeniul științei, al industriei, inclusiv IMM-uri, precum și din sectorul public.
                        
                     
            
               (3)   Întreprinderea comună are următoarele obiective specifice:
               
                           (a)
                        
                        
                           aducerea unei contribuții la punerea în aplicare a Regulamentului (UE) nr. 1291/2013 și a Deciziei 2013/743/UE, în special partea a II-a a programului specific definit la articolul 2 din respectiva decizie (denumit în continuare „programul specific”), și la punerea în aplicare a Regulamentelor (UE) nr. 1316/2013 și (UE) nr. 283/2014;
                        
                     
                           (b)
                        
                        
                           alinierea strategiilor statelor membre cu cele ale Uniunii în cadrul unei strategii coordonate în domeniul calculului european de înaltă performanță și aducerea unei contribuții la eficiența sprijinului public prin evitarea duplicării inutile și a fragmentării eforturilor;
                        
                     
                           (c)
                        
                        
                           punerea în comun a resurselor Uniunii, a resurselor naționale și a investițiilor private și aducerea investițiilor în domeniul calculului de înaltă performanță la un nivel comparabil cu cel al concurenților de la nivel mondial;
                        
                     
                           (d)
                        
                        
                           construirea și exploatarea unei infrastructuri integrate, de talie mondială, de calcul intensiv și de date, cu o arhitectură suficient de variată pentru a răspunde diferitelor cerințe ale utilizatorilor din întreaga Uniune drept componentă esențială pentru asigurarea excelenței științifice, pentru digitalizarea industriei și a sectorului public și pentru consolidarea capacităților de inovare și a competitivității globale, în vederea dezvoltării economice și a creării de locuri de muncă în Uniune;
                        
                     
                           (e)
                        
                        
                           furnizarea de acces la infrastructuri și servicii bazate pe calcul de înaltă performanță unei game largi de utilizatori din cadrul comunității științifice și de cercetare, din cadrul industriei, inclusiv al IMM-urilor, precum și din sectorul public, pentru aplicații și servicii noi și emergente de date și de calcul intensiv;
                        
                     
                           (f)
                        
                        
                           sprijinirea dezvoltării în Uniune a unor tehnologii de calcul de înaltă performanță exascale și post-exascale de talie mondială, inclusiv a unor microprocesoare de mică putere și a unor tehnologii de operare intermediare conexe, sprijinirea integrării acestora în sistemele de calcul intensiv prin intermediul unei abordări bazate pe coproiectare, precum și sprijinirea asimilării lor în domenii de aplicare emergente și la scară largă;
                        
                     
                           (g)
                        
                        
                           eliminarea decalajului dintre cercetare și dezvoltare și furnizarea de sisteme exascale de calcul de înaltă performanță, consolidând lanțul de aprovizionare cu tehnologie digitală la nivelul Uniunii și permițând achiziționarea de către întreprinderea comună a unor supercalculatoare de talie mondială, care să integreze eventual tehnologii europene;
                        
                     
                           (h)
                        
                        
                           atingerea excelenței în ceea ce privește aplicațiile din domeniul calculului de înaltă performanță, în vederea realizării de performanțe de talie mondială, prin dezvoltarea și optimizarea codurilor și a aplicațiilor la scară largă emergente pe piețele-pilot, bazate pe calculul de înaltă performanță, precum și a altor tipuri de aplicații, prin intermediul unei abordări bazate pe coproiectare, sprijinind centrele de excelență specializate în aplicații din domeniul calculului de înaltă performanță, în programe demonstrative pilot la scară largă bazate pe calculul de înaltă performanță și în bancuri de testare pentru aplicații și servicii care utilizează volume mari de date într-o gamă largă de domenii științifice și industriale;
                        
                     
                           (i)
                        
                        
                           interconectarea și gruparea supercalculatoarelor cu capacitate de calcul de înaltă performanță de la nivel regional, național și european și a altor sisteme de calcul, centre de date și programe informatice și aplicații conexe, în cooperare cu PRACE și GÉANT;
                        
                     
                           (j)
                        
                        
                           dezvoltarea potențialului de inovare al industriei și, în special, al IMM-urilor, pe baza unor infrastructuri, aplicații și servicii avansate de calcul de înaltă performanță, prin crearea și în special prin interconectarea și coordonarea centrelor naționale de competență în calculul de înaltă performanță pe întregul teritoriu al Uniunii;
                        
                     
                           (k)
                        
                        
                           îmbunătățirea înțelegerii calculului de înaltă performanță și aducerea unei contribuții la reducerea deficitului de competențe în Uniune în ceea ce privește calculul de înaltă performanță prin acțiuni de sensibilizare, de formare și de diseminare a know-how-ului;
                        
                     
                           (l)
                        
                        
                           extinderea domeniului de aplicare al utilizării calculului de înaltă performanță.
                        
                     
            
               (4)   Întreprinderea comună pune în aplicare obiectivele generale și specifice prevăzute la alineatele (2) și (3), axându-se pe următoarele domenii de activitate principale:
               
                           (a)
                        
                        
                           activități administrative generale pentru funcționarea și gestionarea întreprinderii comune;
                        
                     
                           (b)
                        
                        
                           activități pentru achiziționarea, instalarea, interconectarea și exploatarea unor infrastructuri de talie mondială de calcul intensiv și de date și pentru gestionarea perioadelor de accesare a acestora;
                        
                     
                           (c)
                        
                        
                           activități pentru sprijinirea unei agende de cercetare și inovare pentru instituirea unui ecosistem de inovare având ca obiect tehnologiile hardware și software de calcul intensiv și integrarea acestora în sisteme de calcul intensiv la nivel exascale, aplicații avansate, servicii și instrumente, competențe și know-how.
                        
                     
         
         
            Articolul 4
            Contribuția financiară a Uniunii
            
               (1)   Contribuția financiară a Uniunii la întreprinderea comună, inclusiv creditele AELS, este de până la 486 000 000 EUR, fiind distribuită după cum urmează:
               
                           (a)
                        
                        
                           până la 386 000 000 EUR de la programul Orizont 2020, inclusiv cel puțin 10 000 000 EUR pentru costuri administrative;
                        
                     
                           (b)
                        
                        
                           până la 100 000 000 EUR de la programul MIE.
                        
                     
            
               (2)   Contribuția financiară a Uniunii menționată la alineatul (1) litera (a) se plătește din creditele de la bugetul general al Uniunii alocate programului specific.
               Contribuția financiară a Uniunii menționată la alineatul (1) litera (a) include cel puțin 180 000 000 EUR pentru cereri de propuneri, pentru ca întreprinderea comună să poată acorda sprijin financiar acțiunilor indirecte care corespund agendei de cercetare și inovare.
            
            
               (3)   Contribuția financiară a Uniunii menționată la alineatul (1) litera (b) se plătește din creditele de la bugetul general al Uniunii alocate programului MIE, și este dedicată exclusiv achiziționării de supercalculatoare.
            
            
               (4)   Execuția bugetului în ceea ce privește contribuția financiară a Uniunii se încredințează întreprinderii comune acționând în calitate de organism menționat la articolul 71 din Regulamentul (UE, Euratom) 2018/1046 și în conformitate cu articolul 62 alineatul (1) litera (c) punctul (iv) și cu articolul 154 din regulamentul respectiv.
            
            
               (5)   Dispozițiile referitoare la contribuția financiară a Uniunii sunt stabilite într-un acord privind contribuțiile financiare și în acordurile anuale de transfer de fonduri care urmează să fie încheiate între Comisie, în numele Uniunii, și întreprinderea comună.
            
            
               (6)   Acordul privind contribuțiile financiare menționat la alineatul (5) de la prezentul articol se referă atât la elementele prevăzute la articolul 129 alineatul (2) și la articolul 154 din Regulamentul (UE, Euratom) 2018/1046, cât și, printre altele, la elementele următoare:
               
                           (a)
                        
                        
                           cerințele referitoare la contribuția întreprinderii comune în ceea ce privește indicatorii de performanță relevanți menționați în anexa II la Decizia 2013/743/UE;
                        
                     
                           (b)
                        
                        
                           cerințele pentru contribuția întreprinderii comune în ceea ce privește monitorizarea menționată în anexa III la Decizia 2013/743/UE;
                        
                     
                           (c)
                        
                        
                           indicatorii specifici de performanță referitori la funcționarea întreprinderii comune;
                        
                     
                           (d)
                        
                        
                           măsurile privind furnizarea de date necesare pentru a asigura îndeplinirea de către Comisie a obligațiilor sale de diseminare și raportare menționate la articolul 28 din Regulamentul (UE) nr. 1291/2013 și la articolul 28 din Regulamentul (UE) nr. 1316/2013, inclusiv pe portalul unic dedicat participanților, precum și prin alte mijloace electronice de diseminare gestionate de Comisie;
                        
                     
                           (e)
                        
                        
                           măsurile privind furnizarea de date necesare pentru a asigura îndeplinirea de către Comisie a obligațiilor sale de diseminare și raportare menționate la articolul 8 din Regulamentul (UE) nr. 283/2014;
                        
                     
                           (f)
                        
                        
                           prevederile privind publicarea cererilor de propuneri ale întreprinderii comune, de asemenea, pe portalul unic destinat participanților, precum și prin alte mijloace electronice de diseminare gestionate de Comisie;
                        
                     
                           (g)
                        
                        
                           prevederile privind publicarea procedurilor de ofertare ale întreprinderii comune în Jurnalul Oficial al Uniunii Europene, precum și prin alte mijloace electronice de diseminare gestionate de Comisie;
                        
                     
                           (h)
                        
                        
                           utilizarea resurselor umane și modificările cu privire la acestea, în special recrutarea pe grupe de funcții, grade și categorii, exercițiul de reclasificare și orice modificare a numărului de angajați.
                        
                     
         
         
            Articolul 5
            Alte contribuții din partea Uniunii
            Contribuțiile de la programele Uniunii, altele decât cele menționate la articolul 4 alineatul (1), care fac parte dintr-o cofinanțare de către Uniune a unui program pus în aplicare de unul dintre statele participante, nu se iau în considerare la calcularea contribuției financiare maxime a Uniunii menționate la articolul 4.
         
         
            Articolul 6
            Contribuțiile altor membri decât Uniunea
            
               (1)   Statele participante contribuie la costurile administrative ale întreprinderii comune cu cel puțin 10 000 000 EUR. În plus, statele participante contribuie la costurile de funcționare ale întreprinderii comune cu o sumă proporțională cu contribuția financiară a Uniunii prevăzută la articolul 4 alineatul (1). Se are în vedere o sumă de cel puțin 476 000 000 EUR.
            
            
               (2)   Membrii privați ai întreprinderii comune contribuie sau iau măsuri pentru ca entitățile lor constitutive și afiliate să contribuie cu cel puțin 422 000 000 EUR la întreprinderea comună, cuantum care include 2 000 000 EUR pentru costurile administrative.
            
            
               (3)   Contribuțiile menționate la alineatele (1) și (2) de la prezentul articol constau în contribuțiile prevăzute la articolul 15 din statut.
            
            
               (4)   Contribuțiile menționate la articolul 15 alineatul (3) litera (e) din statut pot fi furnizate de fiecare stat participant beneficiarilor stabiliți în statul participant respectiv. Acestea pot completa contribuția întreprinderii comune în limitele ratei maxime de rambursare aplicabile prevăzute la articolul 28 din Regulamentul (UE) nr. 1290/2013. Aceste contribuții nu aduc atingere normelor privind ajutoarele de stat.
            
            
               (5)   Membrii întreprinderii comune, alții decât Uniunea, raportează consiliului de conducere în fiecare an, până la 31 ianuarie, valoarea contribuțiilor menționate la alineatele (1) și (2) de la prezentul articol efectuate în exercițiile financiare precedente.
            
            
               (6)   În scopul evaluării contribuțiilor menționate la articolul 15 alineatul (3) literele (b)-(f) din statut, costurile se stabilesc în conformitate cu practicile obișnuite de contabilitate a costurilor ale entităților în cauză, cu standardele de contabilitate aplicabile în țara în care este stabilită entitatea și cu standardele internaționale de contabilitate și standardele internaționale de raportare financiară aplicabile. Costurile sunt certificate de un auditor extern independent desemnat de entitatea în cauză. Metoda de evaluare poate fi verificată de către întreprinderea comună, în cazul în care din certificare ar rezulta vreo incertitudine. În cazul în care neclaritățile persistă, metoda de evaluare poate fi auditată de întreprinderea comună.
            
            
               (7)   Comisia poate sista, reduce proporțional sau suspenda contribuția financiară a Uniunii la întreprinderea comună sau poate declanșa procedura de lichidare menționată la articolul 23 din statut dacă alți membri decât Uniunea, inclusiv entitățile constitutive și entitățile afiliate ale acestora, nu furnizează sau furnizează parțial ori cu întârziere contribuțiile menționate la alineatele (1) și (2) de la prezentul articol.
            
         
         
            Articolul 7
            Acordarea unei perioade de accesare a supercalculatoarelor naționale
            Statele participante pot acorda întreprinderii comune cel puțin 20 % din perioada de accesare a unuia sau mai multora dintre supercalculatoarele lor naționale. Aceste contribuții nu se iau în considerare la calcularea contribuției prevăzute la articolul 6 alineatul (1).
         
         
            Articolul 8
            Entitatea-gazdă
            
               (1)   Supercalculatoarele sunt situate într-un stat participant care este un stat membru. Un stat participant nu găzduiește mai mult de un supercalculator pre-exascale sau un supercalculator petascale.
            
            
               (2)   Entitatea-gazdă poate reprezenta un stat participant care este stat membru sau un consorțiu-gazdă. Entitatea-gazdă și autoritățile competente din statul participant sau din statele participante într-un consorțiu-gazdă încheie un acord în acest sens.
            
            
               (3)   Întreprinderea comună încredințează unei entități-gazdă exploatarea fiecărui supercalculator pre-exascale pe care îl deține în conformitate cu articolul 10.
               Întreprinderea comună și ceilalți coproprietari încredințează unei entități-gazdă exploatarea fiecărui supercalculator petascale pe care îl dețin în conformitate cu articolul 11.
            
            
               (4)   Entitățile-gazdă pentru supercalculatoarele pre-exascale și petascale sunt selectate în conformitate cu alineatul (5) de la prezentul articol și cu normele financiare ale întreprinderii comune menționate la articolul 15.
            
            
               (5)   În urma unei cereri de exprimare a interesului, entitatea-gazdă și statul participant corespunzător în care este stabilită entitatea-gazdă sau consorțiul-gazdă corespunzător sunt selectate de consiliul de conducere printr-un proces echitabil și transparent, bazat, printre altele, pe următoarele criterii:
               
                           (a)
                        
                        
                           respectarea specificaților generale ale sistemului, definite în cererea de exprimare a interesului;
                        
                     
                           (b)
                        
                        
                           costul total al dreptului de proprietate asupra supercalculatorului;
                        
                     
                           (c)
                        
                        
                           experiența entității-gazdă în instalarea și exploatarea de sisteme similare;
                        
                     
                           (d)
                        
                        
                           calitatea infrastructurii fizice și informatice a instalațiilor entității-gazdă, precum și securitatea și conectivitatea acesteia cu restul Uniunii;
                        
                     
                           (e)
                        
                        
                           calitatea serviciilor oferite utilizatorilor, și anume capacitatea de a respecta acordul privind nivelul serviciilor, care face parte dintre documentele care însoțesc procedura de selecție;
                        
                     
                           (f)
                        
                        
                           acceptarea prealabilă de către entitatea-gazdă a clauzelor și condițiilor prevăzute în modelul de acord de găzduire menționat la articolul 7 alineatul (3) litera (o) din statut, în special a elementelor menționate la articolul 9 alineatul (2) și a celor definite în procedura de selecție;
                        
                     
                           (g)
                        
                        
                           furnizarea unui document justificativ adecvat care să dovedească angajamentul statului membru în care este stabilită entitatea-gazdă sau al autorităților competente ale statelor participante din consorțiul-gazdă de a acoperi acea parte din costul total al dreptului de proprietate asupra supercalculatorului pre-exascale care nu este acoperită de contribuția Uniunii în conformitate cu articolul 4 sau de orice altă contribuție a Uniunii în conformitate cu articolul 5, până când întreprinderea comună transferă entității-gazdă respectivul drept de proprietate sau până când supercalculatorul este vândut sau dezafectat în cazul în care nu are loc un transfer al dreptului de proprietate;
                        
                     
                           (h)
                        
                        
                           furnizarea unui document justificativ adecvat care să dovedească angajamentul statului membru în care este stabilită entitatea-gazdă sau al autorităților competente ale statelor participante din consorțiul-gazdă de a acoperi în întregime acea parte din costul total al dreptului de proprietate asupra supercalculatorului petascale care nu este acoperită de contribuția Uniunii în conformitate cu articolul 4 sau de orice altă contribuție a Uniunii în conformitate cu articolul 5.
                        
                     
            
               (6)   După selectarea entității-gazdă, statul participant în care este stabilită entitatea-gazdă selectată sau consorțiul-gazdă corespunzător poate decide să invite alte state participante pentru a i se alătura. Angajamentul statelor participante care se alătură reprezintă o parte foarte mică din costul total al dreptului de proprietate asupra supercalculatorului pre-exascale, până când acest drept de proprietate este transferat de către întreprinderea comună către entitatea-gazdă.
            
         
         
            Articolul 9
            Acordul de găzduire
            
               (1)   Întreprinderea comună încheie un acord de găzduire cu fiecare entitate-gazdă selectată înainte de lansarea procedurii de achiziționare a unui supercalculator pre-exascale.
               Întreprinderea comună și ceilalți coproprietari încheie un acord de găzduire cu fiecare entitate-gazdă selectată înainte de lansarea procedurii de achiziționare a unui supercalculator petascale.
            
            
               (2)   Acordul de găzduire reglementează în special următoarele elemente:
               
                           (a)
                        
                        
                           drepturile și obligațiile în cadrul procedurii de achiziționare a supercalculatorului, inclusiv testul de recepție a acestuia;
                        
                     
                           (b)
                        
                        
                           condițiile de angajare a răspunderii pentru exploatarea supercalculatorului;
                        
                     
                           (c)
                        
                        
                           calitatea serviciilor oferite utilizatorilor pe parcursul exploatării supercalculatorului, în conformitate cu acordul privind nivelul serviciilor;
                        
                     
                           (d)
                        
                        
                           planurile în ceea ce privește eficiența energetică și durabilitatea mediului ale supercalculatorului;
                        
                     
                           (e)
                        
                        
                           condițiile de acces pentru cota care revine Uniunii din perioada de accesare a supercalculatorului, astfel cum au fost hotărâte de consiliul de conducere în conformitate cu articolul 13;
                        
                     
                           (f)
                        
                        
                           modalitățile de ținere a evidenței perioadelor de accesare;
                        
                     
                           (g)
                        
                        
                           partea din costul total al dreptului de proprietate în privința căreia entitatea-gazdă ia măsuri pentru a fi acoperită de statul participant în care este stabilită entitatea-gazdă sau de statele participante din consorțiul-gazdă;
                        
                     
                           (h)
                        
                        
                           condițiile pentru transferul dreptului de proprietate menționate la articolul 10 alineatul (3) și la articolul 11 alineatul (3), inclusiv, în cazul supercalculatoarelor pre-exascale, dispozițiile privind calcularea valorii reziduale a acestora și privind dezafectarea lor;
                        
                     
                           (i)
                        
                        
                           obligația entității-gazdă de a acorda accesul la supercalculatoare, asigurând în același timp securitatea acestora, protecția datelor cu caracter personal în conformitate cu Regulamentul (UE) 2016/679, protecția confidențialității comunicațiilor electronice în conformitate cu Directiva 2002/58/CE, protecția secretului comercial în conformitate cu Directiva (UE) 2016/943 și protecția confidențialității altor date care fac obiectul obligației de păstrare a secretului profesional;
                        
                     
                           (j)
                        
                        
                           în cazul supercalculatoarelor pre-exascale, obligația entității-gazdă de a institui o procedură de audit certificată care să vizeze costurile exploatării supercalculatorului și perioadele de accesare de către utilizatori;
                        
                     
                           (k)
                        
                        
                           obligația entității-gazdă de a prezenta consiliului de conducere, până la data de 31 ianuarie a fiecărui an, un raport de audit și date privind utilizarea perioadelor de acces în exercițiul financiar precedent.
                        
                     
            
               (3)   Acordul de găzduire este guvernat de legislația Uniunii, completată, pentru orice aspect care nu este reglementat de prezentul regulament sau de alte acte juridice ale Uniunii, de către legislația statului membru în care este situată entitatea-gazdă.
            
            
               (4)   Acordul de găzduire conține o clauză de arbitraj care acordă jurisdicție Curții de Justiție a Uniunii Europene.
            
            
               (5)   După încheierea acordului de găzduire, întreprinderea comună, sprijinită de către entitatea-gazdă selectată, lansează procedurile pentru achiziționarea supercalculatorului pre-exascale, în conformitate cu normele financiare ale întreprinderii comune, menționate la articolul 15.
               După încheierea acordului de găzduire, întreprinderea comună, împreună cu autoritățile competente ale statelor participante și sprijinită de către entitatea-gazdă selectată, lansează procedurile pentru achiziționarea supercalculatorului petascale, în conformitate cu normele financiare ale întreprinderii comune, menționate la articolul 15.
            
         
         
            Articolul 10
            Achiziționarea supercalculatoarelor pre-exascale și dreptul de proprietate asupra lor
            
               (1)   Întreprinderea comună achiziționează supercalculatoarele pre-exascale și este proprietara acestora.
            
            
               (2)   Contribuția financiară a Uniunii menționată la articolul 4 alineatul (1) acoperă până la 50 % din costurile de achiziționare plus până la 50 % din costurile de funcționare ale supercalculatoarelor pre-exascale.
               Partea rămasă din costul total al dreptului de proprietate asupra supercalculatoarelor pre-exascale este acoperită de statul participant în care este stabilită entitatea-gazdă sau de statele participante în consorțiul-gazdă și este eventual completată cu contribuțiile menționate la articolul 5.
            
            
               (3)   Fără a aduce atingere articolului 23 alineatul (4) din statut, la cel puțin patru ani de la încheierea cu succes a testului de recepție de către întreprinderea comună a supercalculatoarelor pre-exascale instalate într-o entitate-gazdă, dreptul de proprietate asupra supercalculatorului pre-exascale poate fi transferat entității-gazdă respective sau vândut unei alte entități sau supercalculatorul poate fi dezafectat, la decizia consiliului de conducere și în conformitate cu acordul de găzduire. În cazul transferului dreptului de proprietate înainte de amortizarea integrală a unui supercalculator pre-exascale, entitatea-gazdă rambursează întreprinderii comune valoarea reziduală a supercalculatorului transferat. În cazul în care nu are loc transferul dreptului de proprietate către entitatea-gazdă, ci este luată o decizie de dezafectare, costurile relevante se împart în mod egal între întreprinderea comună și entitatea-gazdă. Întreprinderea comună nu este răspunzătoare pentru costurile suportate după transferul dreptului de proprietate asupra unui supercalculator pre-exascale sau după vânzarea ori dezafectarea acestuia.
            
         
         
            Articolul 11
            Achiziționarea supercalculatoarelor petascale și dreptul de proprietate asupra lor
            
               (1)   Întreprinderea comună, împreună cu autoritățile contractante ale statului participant în care este stabilită entitatea-gazdă sau cu autoritățile contractante ale statelor participante în consorțiul-gazdă, achiziționează supercalculatoarele petascale și este coproprietara acestora.
            
            
               (2)   Contribuția financiară a Uniunii menționată la articolul 4 alineatul (1) acoperă până la 35 % din costurile de achiziționare a supercalculatoarelor petascale. Partea rămasă din costul total al dreptului de proprietate asupra supercalculatoarelor petascale este acoperită de statul participant în care este stabilită entitatea-gazdă sau de statele participante în consorțiul-gazdă și este eventual completată cu contribuțiile menționate la articolul 5.
            
            
               (3)   Fără a aduce atingere articolului 23 alineatul (4) din statut, acea parte a dreptului de proprietate asupra supercalculatorului petascale care este deținută de întreprinderea comună este transferată entității-gazdă după amortizarea integrală a supercalculatorului. Întreprinderea comună nu este răspunzătoare pentru costurile suportate după transferul dreptului de proprietate asupra unui supercalculator petascale.
            
         
         
            Articolul 12
            Utilizarea supercalculatoarelor
            
               (1)   Utilizarea supercalculatoarelor se face în principal în scopuri de cercetare și inovare care intră sub incidența programelor de finanțare publică, este posibilă pentru utilizatorii din sectorul public și privat și se axează exclusiv pe aplicații civile.
            
            
               (2)   Consiliul de conducere definește condițiile de acces general pentru utilizarea supercalculatoarelor în conformitate cu articolul 13 și poate defini condițiile de acces special pentru diferite tipuri de utilizatori sau de aplicații. Calitatea serviciului este aceeași pentru toți utilizatorii.
            
            
               (3)   Fără a aduce atingere acordurilor internaționale încheiate de Uniune, li se acordă o perioadă de accesare numai utilizatorilor care își au reședința, sunt stabiliți sau se află într-un stat membru sau într-o țară asociată la programul Orizont 2020, cu excepția cazului în care consiliul de conducere decide altfel, în cazuri justificate corespunzător, având în vedere interesele Uniunii.
            
         
         
            Articolul 13
            Alocarea unei perioade de accesare de către Uniune a supercalculatoarelor
            
               (1)   Cota care revine Uniunii din perioada de accesare a fiecărui supercalculator pre-exascale este direct proporțională cu contribuția financiară a Uniunii, menționată la articolul 4 alineatul (1), la costul total al dreptului de proprietate asupra supercalculatorului și nu depășește 50 % din perioada totală de accesare a fiecărui supercalculator.
            
            
               (2)   Fiecărui stat participant în care este stabilită o entitate-gazdă sau fiecărui stat participant într-un consorțiu-gazdă îi este alocată o cotă din perioada de accesare rămasă pentru fiecare supercalculator pre-exascale. În cazul unui consorțiu-gazdă, statele participante convin între ele cu privire la împărțirea perioadei de accesare a supercalculatorului pre-exascale.
            
            
               (3)   Cota care revine Uniunii din perioada de accesare a fiecărui supercalculator petascale este direct proporțională cu contribuția financiară a Uniunii, menționată la articolul 4 alineatul (1), la costurile de achiziționare a supercalculatorului respectiv.
            
            
               (4)   Fiecărui stat participant în care este stabilită o entitate-gazdă sau fiecărui stat participant într-un consorțiu-gazdă îi este alocată o cotă din perioada de accesare rămasă pentru fiecare supercalculator petascale. În cazul unui consorțiu-gazdă, statele participante convin între ele cu privire la împărțirea perioadei de accesare a supercalculatorului petascale.
            
            
               (5)   Consiliul de conducere definește drepturile de acces la cota care revine Uniunii din perioada de accesare a supercalculatoarelor pre-exascale și petascale și la cota care revine Uniunii din perioada de accesare a supercalculatoarelor naționale.
               Ca principiu director, alocarea unei perioade de accesare, pentru activități de cercetare și inovare finanțate din fonduri publice, oricărui utilizator dintr-un stat membru sau dintr-o țară asociată la programul Orizont 2020 se bazează pe un proces de evaluare inter pares echitabil și transparent, în urma unor cereri de exprimare a interesului permanent deschise, lansate de întreprinderea comună, vizând utilizatorii din domeniul științei, al industriei, inclusiv IMM-uri, și din sectorul public. Manifestările de exprimare a interesului se evaluează de către experți independenți. Ca regulă generală, principiile Orizont 2020 ghidează criteriile de evaluare a proiectelor prezentate de utilizatori în cadrul cererilor de exprimare a interesului;
            
            
               (6)   În cazuri excepționale sau în situații de urgență și de gestionare a unei crize, consiliul de conducere poate acorda Uniunii o perioadă de accesare fără o cerere de exprimare a interesului.
            
            
               (7)   Utilizarea cotei care revine Uniunii din perioada de accesare este gratuită pentru aplicațiile legate de activități de cercetare și inovare finanțate din fonduri publice.
            
            
               (8)   Consiliul de conducere monitorizează cu regularitate perioada de accesare de către Uniune acordată fiecărui stat membru și fiecărei țări asociate la programul Orizont 2020, precum și fiecărei categorii de utilizatori, inclusiv în scopuri comerciale. Acesta poate decide:
               
                           (a)
                        
                        
                           să readapteze perioadele de accesare pe categorie de activitate sau de utilizatori, cu scopul de a optimiza capacitățile de utilizare a supercalculatoarelor petascale și pre-exascale;
                        
                     
                           (b)
                        
                        
                           să propună măsuri de sprijin suplimentare pentru a acorda posibilități echitabile de acces utilizatorilor din toate statele membre și din țările asociate la programul Orizont 2020 care ar urmări să își sporească nivelul de competențe și specializare în sisteme de calcul de înaltă performanță.
                        
                     
         
         
            Articolul 14
            Utilizarea în scopuri comerciale a perioadei de accesare acordate Uniunii pentru supercalculatoare
            
               (1)   Utilizatorilor industriali care solicită utilizarea în scopuri comerciale a perioadei de accesare acordate Uniunii pentru supercalculatoare li se aplică condiții specifice. Serviciul comercial este un serviciu pentru care se plătește în funcție de utilizare, pe baza prețurilor pieței. Nivelul taxei este stabilit de către consiliul de conducere.
            
            
               (2)   Taxele încasate din utilizarea comercială a perioadei de accesare acordate Uniunii reprezintă venituri la bugetul întreprinderii comune și se utilizează pentru acoperirea costurilor de funcționare ale întreprinderii comune.
            
            
               (3)   Perioada de accesare alocată pentru servicii comerciale nu depășește 20 % din perioada totală de accesare acordată Uniunii pentru fiecare supercalculator petascale și fiecare supercalculator pre-exascale. Consiliul de conducere decide cu privire la alocarea către utilizatorii de servicii comerciale a perioadei de accesare acordate Uniunii, ținând seama de rezultatul monitorizării menționate la articolul 13 alineatul (8).
            
            
               (4)   Calitatea serviciilor comerciale este aceeași pentru toți utilizatorii.
            
         
         
            Articolul 15
            Norme financiare
            Întreprinderea comună își adoptă norme financiare specifice în conformitate cu articolul 71 din Regulamentul (UE, Euratom) 2018/1046.
         
         
            Articolul 16
            Personalul
            
               (1)   Personalului întreprinderii comune i se aplică Statutul funcționarilor și Regimul aplicabil celorlalți agenți ai Uniunii Europene, prevăzut în Regulamentul (CEE, Euratom, CECO) nr. 259/68 al Consiliului (12) („Statutul funcționarilor” și „Regimul aplicabil celorlalți agenți”), precum și normele adoptate de comun acord între instituțiile Uniunii pentru punerea în aplicare a Statutului funcționarilor și a Regimului aplicabil celorlalți agenți.
            
            
               (2)   În ceea ce privește personalul întreprinderii comune, consiliul de conducere exercită competențele de autoritate împuternicită să facă numiri și competențele de autoritate abilitată să încheie contracte conferite de Statutul funcționarilor și, respectiv, de Regimul aplicabil celorlalți agenți (denumite în continuare „competențele autorității de numire”).
               Consiliul de conducere adoptă, în conformitate cu articolul 110 din Statutul funcționarilor, o decizie, în temeiul articolului 2 alineatul (1) din Statutul funcționarilor și al articolului 6 din Regimul aplicabil celorlalți agenți, prin care competențele relevante ale autorității de numire sunt delegate directorului executiv și în care sunt definite condițiile în care această delegare de competențe poate fi suspendată. Directorul executiv este autorizat să subdelege aceste competențe.
               În cazul în care anumite circumstanțe excepționale impun acest lucru, consiliul de conducere poate, printr-o decizie, să suspende temporar delegarea competențelor autorității de numire către directorul executiv, precum și orice subdelegare ulterioară de către acesta a competențelor respective. În acest caz, consiliul de conducere exercită direct competențele autorității de numire sau le deleagă unuia dintre membrii săi sau unui membru al personalului întreprinderii comune, altul decât directorul executiv.
            
            
               (3)   Consiliul de conducere adoptă norme adecvate de punere în aplicare a Statutului funcționarilor și a Regimului aplicabil celorlalți agenți, în conformitate cu articolul 110 din Statutul funcționarilor.
            
            
               (4)   Resursele de personal sunt stabilite în schema de personal a întreprinderii comune, care indică numărul de posturi temporare pe grupe de funcții și pe grade, precum și numărul de agenți contractuali exprimat în echivalent normă întreagă, în conformitate cu bugetul anual.
            
            
               (5)   Personalul întreprinderii comune este format din agenți temporari și agenți contractuali.
            
            
               (6)   Toate costurile cu privire la personal sunt suportate de întreprinderea comună.
            
         
         
            Articolul 17
            Experți naționali detașați și stagiari
            
               (1)   Întreprinderea comună poate utiliza experți naționali detașați și stagiari care nu sunt angajați de întreprinderea comună. Numărul de experți naționali detașați, exprimat în echivalent normă întreagă, se adaugă la informațiile referitoare la resursele de personal menționate la articolul 16 alineatul (4), în conformitate cu bugetul anual.
            
            
               (2)   Consiliul de conducere adoptă o decizie care stabilește normele privind detașarea experților naționali la întreprinderea comună și utilizarea stagiarilor.
            
         
         
            Articolul 18
            Privilegii și imunități
            Protocolul nr. 7 privind privilegiile și imunitățile Uniunii Europene, anexat la Tratatul UE și la TFUE, se aplică întreprinderii comune și personalului acesteia.
         
         
            Articolul 19
            Răspunderea întreprinderii comune
            
               (1)   Răspunderea contractuală a întreprinderii comune este reglementată de prevederile contractuale pertinente și de dreptul aplicabil acordului, deciziei sau contractului în cauză.
            
            
               (2)   În ceea ce privește răspunderea necontractuală, întreprinderea comună acordă despăgubiri pentru orice prejudiciu cauzat de personalul său în exercițiul funcțiunii, în conformitate cu principiile generale comune legislațiilor statelor membre.
            
            
               (3)   Orice plată efectuată de întreprinderea comună destinată să acopere răspunderea menționată la alineatele (1) și (2), precum și costurile și cheltuielile aferente sunt considerate cheltuieli ale întreprinderii comune și sunt suportate din resursele acesteia.
            
            
               (4)   Întreprinderea comună este singura responsabilă pentru îndeplinirea obligațiilor sale.
            
            
               (5)   Întreprinderea comună nu este răspunzătoare pentru exploatarea supercalculatoarelor pe care le deține la entitatea-gazdă.
            
         
         
            Articolul 20
            Evaluarea
            
               (1)   Până la 30 iunie 2022, Comisia desfășoară, cu ajutorul unor experți independenți, o evaluare intermediară a întreprinderii comune. Această evaluare va determina, în special, nivelul de participare și contribuția la acțiuni ale statelor participante, ale membrilor privați, ale entităților constitutive și ale entităților afiliate acestora. Comisia pregătește un raport pe baza acestei evaluări, care cuprinde concluziile evaluării, inclusiv pe cele ale experților independenți, și observațiile Comisiei. Acest raport conține o trimitere la raportul experților independenți pus la dispoziția publicului. Comisia transmite raportul său Parlamentului European și Consiliului până la 31 decembrie 2022.
            
            
               (2)   Pe baza concluziilor evaluării intermediare menționate la alineatul (1) de la prezentul articol, Comisia poate acționa în conformitate cu articolul 6 alineatul (7) sau poate lua orice altă măsură adecvată.
            
            
               (3)   În termen de șase luni de la lichidarea întreprinderii comune, însă în cel mult doi ani de la declanșarea procedurii de lichidare menționate la articolul 23 din statut, Comisia efectuează o evaluare finală a întreprinderii comune. Rezultatele evaluării finale sunt prezentate Parlamentului European și Consiliului.
            
         
         
            Articolul 21
            Competența Curții de Justiție a Uniunii Europene și dreptul aplicabil
            
               (1)   Curtea de Justiție a Uniunii Europene are competențe:
               
                           (a)
                        
                        
                           în conformitate cu orice clauză compromisorie prevăzută în acordurile sau contractele încheiate de întreprinderea comună sau în deciziile sale;
                        
                     
                           (b)
                        
                        
                           în litigiile referitoare la despăgubirile acordate pentru prejudiciile cauzate de personalul întreprinderii comune în exercițiul funcțiunii sale;
                        
                     
                           (c)
                        
                        
                           în orice litigiu între întreprinderea comună și personalul acesteia, în limitele și în condițiile stabilite în Statutul funcționarilor sau în Regimul aplicabil celorlalți agenți.
                        
                     
            
               (2)   Pentru orice aspect care nu este reglementat prin prezentul regulament sau prin alte acte juridice ale Uniunii, se aplică legislația statului membru în care se află sediul întreprinderii comune.
            
         
         
            Articolul 22
            Audituri ex post
            
            
               (1)   Auditurile ex post ale cheltuielilor privind acțiunile finanțate din bugetul programului Orizont 2020 sunt efectuate de întreprinderea comună în conformitate cu articolul 29 din Regulamentul (UE) nr. 1291/2013.
            
            
               (2)   Auditurile ex post ale cheltuielilor privind activitățile finanțate din bugetul programului MIE sunt efectuate de întreprinderea comună în conformitate cu articolul 24 din Regulamentul (UE) nr. 1316/2013 ca parte a acțiunilor MIE.
            
            
               (3)   Comisia poate decide să efectueze ea însăși auditurile menționate la alineatele (1) și (2) de la prezentul articol. În acest caz, Comisia efectuează aceste audituri în conformitate cu normele aplicabile, în special cu Regulamentele (UE, Euratom) 2018/1046, (UE) nr. 1290/2013, (UE) nr. 1291/2013 și (UE) nr. 1316/2013.
            
         
         
            Articolul 23
            Protecția intereselor financiare ale Uniunii
            
               (1)   În cursul punerii în aplicare a acțiunilor finanțate în temeiul prezentului regulament, Comisia ia măsurile corespunzătoare care să garanteze protejarea intereselor financiare ale Uniunii prin aplicarea de măsuri preventive împotriva fraudei, corupției și a oricăror alte activități ilegale, prin controale eficace și, în cazul în care se constată nereguli, prin recuperarea sumelor plătite în mod necuvenit, precum și, dacă este necesar, prin sancțiuni administrative eficace, proporționale și disuasive.
            
            
               (2)   Întreprinderea comună acordă personalului Comisiei și altor persoane autorizate de Comisie, precum și Curții de Conturi, acces la sediile și spațiile sale și la toate informațiile necesare pentru efectuarea auditurilor acestora, inclusiv la informațiile în format electronic.
            
            
               (3)   Oficiul European de Luptă Antifraudă (OLAF) poate efectua investigații, inclusiv verificări și inspecții la fața locului, în conformitate cu prevederile și procedurile prevăzute în Regulamentul (Euratom, CE) nr. 2185/96 al Consiliului (13) și în Regulamentul (UE, Euratom) nr. 883/2013 al Parlamentului European și al Consiliului (14), pentru a stabili dacă au avut loc acte de fraudă, de corupție sau orice altă activitate ilegală care afectează interesele financiare ale Uniunii în legătură cu un acord de grant sau cu un contract finanțat în mod direct sau indirect în conformitate cu prezentul regulament.
            
            
               (4)   Fără a aduce atingere alineatelor (1), (2) și (3), contractele și acordurile de grant care rezultă din punerea în aplicare a prezentului regulament conțin prevederi care împuternicesc în mod expres Comisia, întreprinderea comună, Curtea de Conturi și OLAF să efectueze astfel de audituri și investigații, în conformitate cu competențele acestora. În cazul în care punerea în aplicare a unei acțiuni este externalizată sau subdelegată, în totalitate sau parțial, sau în cazul în care se impune atribuirea unui contract de achiziții publice sau de sprijin financiar unui terț, contractul sau acordul de grant include obligația contractantului sau a beneficiarului de a impune oricărei părți terțe implicate acceptarea explicită a acestor competențe ale Comisiei, ale întreprinderii comune, ale Curții de Conturi și ale OLAF.
            
            
               (5)   Întreprinderea comună se asigură că interesele financiare ale membrilor săi sunt protejate în mod corespunzător prin realizarea sau delegarea realizării unor controale interne și externe adecvate.
            
            
               (6)   Întreprinderea comună aderă la Acordul interinstituțional din 25 mai 1999 dintre Parlamentul European, Consiliu și Comisie (15). Întreprinderea comună adoptă măsurile necesare pentru facilitarea investigațiilor interne desfășurate de OLAF.
            
         
         
            Articolul 24
            Confidențialitate
            Fără a aduce atingere articolului 25, întreprinderea comună asigură protecția informațiilor sensibile a căror divulgare ar putea dăuna intereselor membrilor săi sau ale participanților la activitățile întreprinderii comune.
         
         
            Articolul 25
            Transparență
            
               (1)   Regulamentul (CE) nr. 1049/2001 al Parlamentului European și al Consiliului (16) se aplică documentelor deținute de întreprinderea comună.
            
            
               (2)   Consiliul de conducere poate adopta modalitățile practice de punere în aplicare a Regulamentului (CE) nr. 1049/2001.
            
            
               (3)   Fără a aduce atingere articolului 21 din prezentul regulament, deciziile luate de întreprinderea comună în temeiul articolului 8 din Regulamentul (CE) nr. 1049/2001 pot face obiectul unei plângeri către Ombudsman, în condițiile stabilite la articolul 228 din TFUE.
            
         
         
            Articolul 26
            Regulile privind participarea și diseminarea aplicabile acțiunilor indirecte finanțate prin programul Orizont 2020
            Regulamentul (UE) nr. 1290/2013 se aplică acțiunilor indirecte finanțate de către întreprinderea comună prin programul Orizont 2020. În conformitate cu dispozițiile regulamentului respectiv, întreprinderea comună este considerată organism de finanțare și furnizează sprijin financiar acțiunilor indirecte, în conformitate cu articolul 1 din statut.
            Regulamentul (UE) nr. 1290/2013 se poate aplica, de asemenea, contribuțiilor statelor participante menționate la articolul 15 alineatul (3) litera (e) din statut.
         
         
            Articolul 27
            Normele aplicabile activităților finanțate în cadrul programului MIE
            Regulamentul (UE) nr. 1316/2013 se aplică activităților finanțate de către întreprinderea comună prin programul MIE.
         
         
            Articolul 28
            Sprijin din partea statului membru gazdă
            Între întreprinderea comună și statul membru în care se află sediul acesteia poate fi încheiat un acord administrativ referitor la privilegii și imunități, precum și la alte tipuri de sprijin care urmează să fie oferit de statul respectiv întreprinderii comune.
         
         
            Articolul 29
            Acțiuni inițiale
            
               (1)   Comisiei îi revine răspunderea pentru înființarea și începerea funcționării întreprinderii comune, până când aceasta are capacitatea operațională necesară execuției propriului buget. În conformitate cu dreptul Uniunii, Comisia întreprinde toate acțiunile necesare, în colaborare cu membrii, alții decât Uniunea, și cu implicarea organismelor competente ale întreprinderii comune.
            
            
               (2)   În sensul alineatului (1) de la prezentul articol:
               
                           (a)
                        
                        
                           până la preluarea de către directorul executiv a responsabilităților sale în urma numirii sale de către consiliul de conducere, în conformitate cu articolul 7 din statut, Comisia poate desemna un funcționar al Comisiei care să acționeze ca director executiv interimar și să îndeplinească atribuțiile care revin directorului executiv, care poate fi asistat de un număr limitat de funcționari ai Comisiei;
                        
                     
                           (b)
                        
                        
                           prin derogare de la dispozițiile articolului 16 alineatul (2), directorul interimar exercită competențele autorității de numire;
                        
                     
                           (c)
                        
                        
                           Comisia poate desemna un număr limitat de funcționari proprii cu atribuții interimare.
                        
                     
            
               (3)   După aprobarea de către consiliul de conducere, directorul executiv interimar poate autoriza toate plățile acoperite de creditele prevăzute în bugetul anual al întreprinderii comune și poate adopta decizii, încheia acorduri și contracte, inclusiv contracte de angajare a personalului ca urmare a adoptării schemei de personal a întreprinderii comune.
            
            
               (4)   Directorul executiv interimar stabilește, de comun acord cu directorul executiv al întreprinderii comune și sub rezerva aprobării de către consiliul de conducere, data la care întreprinderea comună are capacitatea de a-și executa propriul buget. De la data respectivă, Comisia se abține să angajeze credite și să efectueze plăți pentru activitățile întreprinderii comune.
            
         
         
            Articolul 30
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 septembrie 2018.
            
               
                  Pentru Consiliu
               
               
                  Președintele
               
               M. SCHRAMBÖCK
            
         
         
            (1)  Avizul Comitetului Economic și Social European din 23 mai 2018 (nepublicat încă în Jurnalul Oficial).
         
            (2)  Decizia nr. 1982/2006/CE a Parlamentului European și a Consiliului din 18 decembrie 2006 privind Al șaptelea program-cadru al Comunității Europene pentru activități de cercetare, dezvoltare tehnologică și demonstrative (2007-2013) (JO L 412, 30.12.2006, p. 1).
         
            (3)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
         
            (4)  Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru „Programul-cadru pentru cercetare și inovare (2014-2020) – Orizont 2020” și de abrogare a Regulamentului (CE) nr. 1906/2006 (JO L 347, 20.12.2013, p. 81).
         
            (5)  Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) – Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (JO L 347, 20.12.2013, p. 965).
         
            (6)  Regulamentul (UE) nr. 1316/2013 al Parlamentului European și al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 și de abrogare a Regulamentelor (CE) nr. 680/2007 și (CE) nr. 67/2010 (JO L 348, 20.12.2013, p. 129).
         
            (7)  Regulamentul (UE) nr. 283/2014 al Parlamentului European și al Consiliului din 11 martie 2014 privind o serie de orientări pentru rețelele transeuropene din domeniul infrastructurii de telecomunicații și de abrogare a Deciziei nr. 1336/97/CE (JO L 86, 21.3.2014, p. 14).
         
            (8)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (9)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
         
            (10)  Directiva 2002/58/CE a Parlamentului European și a Consiliului din 12 iulie 2002 privind prelucrarea datelor cu caracter personal și protecția vieții private în sectorul comunicațiilor electronice (Directiva privind viața privată și comunicațiile electronice) (JO L 201, 31.7.2002, p. 37).
         
            (11)  Directiva (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale (JO L 157, 15.6.2016, p. 1).
         
            (12)  Regulamentul (CEE, Euratom, CECO) nr. 259/68 al Consiliului din 29 februarie 1968 de instituire a Statutului funcționarilor comunităților europene și a Regimului aplicabil celorlalți agenți ai acestor comunități, precum și a unor dispoziții speciale aplicabile temporar funcționarilor Comisiei (JO L 56, 4.3.1968, p. 1).
         
            (13)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
         
            (14)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
         
            (15)  Acordul interinstituțional din 25 mai 1999 dintre Parlamentul European, Consiliu și Comisie privind investigațiile interne desfășurate de Oficiul European de Luptă Antifraudă (OLAF) (JO L 136, 31.5.1999, p. 15).
         
            (16)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).
      
      
         
            ANEXĂ
            
               STATUTUL ÎNTREPRINDERII COMUNE PENTRU CALCULUL EUROPEAN DE ÎNALTĂ PERFORMANȚĂ
            
            
               Articolul 1
               Atribuții
               Întreprinderii comune îi revin următoarele atribuții:
               
                           (a)
                        
                        
                           mobilizarea fondurilor din sectorul public și din cel privat în vederea finanțării activităților întreprinderii comune;
                        
                     
                           (b)
                        
                        
                           lansarea de proceduri de ofertare pentru achiziționarea de supercalculatoare pre-exascale și achiziționarea propriu-zisă a cel puțin două supercalculatoare pre-exascale de talie mondială, finanțate de la bugetul din partea Uniunii rezultat din programul Orizont 2020, din MIE și din contribuțiile statelor participante relevante la întreprinderea comună;
                        
                     
                           (c)
                        
                        
                           împreună cu autoritățile contractante ale statului participant în care este stabilită entitatea-gazdă sau cu autoritățile contractante ale statelor participante în consorțiul-gazdă, lansarea de proceduri de ofertare pentru achiziționarea de supercalculatoare petascale și achiziționarea propriu-zisă, împreună cu aceste autorități contractante, a cel puțin două supercalculatoare petascale; această achiziție publică comună este finanțată de la bugetul din partea Uniunii rezultat din programul Orizont 2020 și din contribuțiile statelor participante relevante;
                        
                     
                           (d)
                        
                        
                           lansarea și gestionarea cererilor de exprimare a interesului pentru găzduirea de supercalculatoare petascale și pre-exascale și evaluarea ofertelor primite, cu sprijinul unor experți externi independenți;
                        
                     
                           (e)
                        
                        
                           selectarea entității-gazdă a supercalculatoarelor petascale și pre-exascale într-un mod echitabil, deschis și transparent, în conformitate cu articolul 8 din prezentul regulament;
                        
                     
                           (f)
                        
                        
                           încheierea cu entitatea-gazdă, în conformitate cu articolul 9 din prezentul regulament, a unui acord de găzduire pentru exploatarea și întreținerea supercalculatoarelor pre-exascale, precum și monitorizarea respectării acestui acord de găzduire, inclusiv a testului de recepție a supercalculatoarelor achiziționate;
                        
                     
                           (g)
                        
                        
                           împreună cu ceilalți coproprietari, încheierea cu entitatea-gazdă, în conformitate cu articolul 9 din prezentul regulament, a unui acord de găzduire pentru exploatarea și întreținerea supercalculatoarelor petascale, precum și monitorizarea împreună cu ceilalți coproprietari a respectării acestui acord de găzduire;
                        
                     
                           (h)
                        
                        
                           definirea condițiilor generale și specifice de alocare a cotei care revine Uniunii din perioada de accesare a supercalculatoarelor petascale și pre-exascale și monitorizarea accesului la aceste supercalculatoare, în conformitate cu articolul 13 din prezentul regulament;
                        
                     
                           (i)
                        
                        
                           definirea condițiilor generale și specifice de alocare a perioadelor de accesare a supercalculatoarelor naționale și monitorizarea accesului la aceste supercalculatoare, în conformitate cu articolul 13 din prezentul regulament;
                        
                     
                           (j)
                        
                        
                           lansarea de cereri de propuneri deschise și acordarea, în conformitate cu Regulamentul (UE) nr. 1290/2013 și în limita fondurilor disponibile, de finanțare pentru acțiuni indirecte, în principal sub formă de granturi, care să se axeze pe:
                           
                                       (i)
                                    
                                    
                                       dezvoltarea următoarei generații de calcul de înaltă performanță de bază, în vederea atingerii nivelului exascale, având în vedere întregul spectru de tehnologii, de la microprocesoarele de mică putere și tehnologiile de operare intermediare conexe, până la software, modele și instrumente de programare și arhitecturi noi, precum și integrarea acestora în sistem printr-o abordare bazată pe coproiectare;
                                    
                                 
                                       (ii)
                                    
                                    
                                       algoritmi și coduri noi și îmbunătățite pentru aplicații inovatoare existente și emergente, pentru bancuri de testare și pentru activități de demonstrare;
                                    
                                 
                                       (iii)
                                    
                                    
                                       activități de informare, acțiuni de sensibilizare și activități de dezvoltare profesională, în vederea atragerii de resurse umane în domeniul calculului de înaltă performanță, a formării acestora, a îmbunătățirii competențelor și a obținerii know-how-ului cu privire la ecosistem în întreaga Uniune; acestea pot include acțiuni de coordonare și de asistență, precum și acordare de sprijin atât centrelor de excelență existente sau noi, cât și creării unor centre naționale de competență în calculul de înaltă performanță, cooperării extinse a acestora în rețea și coordonării activității lor în întreaga Uniune;
                                    
                                 
                     
                           (k)
                        
                        
                           monitorizarea punerii în aplicare a acțiunilor și gestionarea acordurilor de grant;
                        
                     
                           (l)
                        
                        
                           asigurarea eficienței inițiativei privind calculul european de înaltă perfomanță, pe baza unui set de măsuri adecvate;
                        
                     
                           (m)
                        
                        
                           monitorizarea progresului global înregistrat în îndeplinirea obiectivelor întreprinderii comune;
                        
                     
                           (n)
                        
                        
                           dezvoltarea unei cooperări strânse și asigurarea coordonării cu activitățile, organismele și părțile interesate de la nivelul Uniunii și de la nivel național, crearea de sinergii și îmbunătățirea exploatării în domeniul calculului de înaltă performanță a rezultatelor cercetării și inovării;
                        
                     
                           (o)
                        
                        
                           definirea planului strategic multianual, elaborarea și punerea în aplicare a planurilor de lucru anuale aferente executării acestuia și efectuarea tuturor ajustărilor necesare ale planului strategic multianual;
                        
                     
                           (p)
                        
                        
                           desfășurarea de activități de informare, comunicare, exploatare și diseminare, aplicând mutatis mutandis prevederile articolului 28 din Regulamentul (UE) nr. 1291/2013, inclusiv prin asigurarea disponibilității și accesibilității, într-o bază de date electronică comună a programului Orizont 2020, a informațiilor detaliate privind rezultatele cererilor de propuneri;
                        
                     
                           (q)
                        
                        
                           executarea oricărei alte sarcini necesare pentru atingerea obiectivelor prevăzute la articolul 3 din prezentul regulament.
                        
                     
            
               Articolul 2
               Membri
               
                  (1)   Membrii întreprinderii comune sunt:
                  
                              (a)
                           
                           
                              Uniunea, reprezentată de Comisie;
                           
                        
                              (b)
                           
                           
                              Austria, Belgia, Bulgaria, Croația, Republica Cehă, Danemarca, Estonia, Finlanda, Franța, Germania, Grecia, Irlanda, Italia, Letonia, Lituania, Luxemburg, Norvegia, Polonia, Portugalia, România, Slovacia, Slovenia, Spania, Țările de Jos și Ungaria;
                           
                        
                              (c)
                           
                           
                              la acceptarea prezentului statut pe baza unei scrisori de aprobare, asociația „European Technology Platform for High Performance Computing” (ETP4HPC) (Platforma tehnologică europeană pentru calculul de înaltă performanță), înregistrată în baza legislației neerlandeze, cu sediul în Amsterdam (Țările de Jos), și Big Data Value Association (BDVA) (Asociația pentru valoarea volumelor mari de date), înregistrată în baza legislației belgiene, cu sediul în Bruxelles (Belgia).
                           
                        
               
                  (2)   Fiecare stat participant își numește reprezentanții în cadrul consiliului de conducere al întreprinderii comune și desemnează entitatea sau entitățile naționale responsabile cu îndeplinirea obligațiilor care îi revin în temeiul prezentului regulament.
               
            
            
               Articolul 3
               Modificarea listei de membri
               
                  (1)   Cu condiția să contribuie fie în conformitate cu articolul 6 din prezentul regulament, fie la finanțarea menționată la articolul 15 din prezentul statut în vederea realizării obiectivelor întreprinderii comune prevăzute la articolul 3 din prezentul regulament, statele membre sau țările asociate la programul Orizont 2020 care nu sunt enumerate la articolul 2 alineatul (1) litera (b) devin membre ale întreprinderii comune după transmiterea către consiliul de conducere a acceptării scrise a prezentului statut și a oricăror alte prevederi care reglementează funcționarea întreprinderii comune.
               
               
                  (2)   Cu condiția să contribuie la finanțarea menționată la articolul 15 din prezentul statut în vederea realizării obiectivelor întreprinderii comune prevăzute la articolul 3 din prezentul regulament și să accepte prezentul statut al întreprinderii comune, orice entitate juridică constituită într-un stat membru sau într-o țară asociată la programul Orizont 2020, care sprijină direct sau indirect cercetarea și inovarea într-un stat membru sau într-o țară asociată la programul Orizont 2020, poate solicita să devină membru al întreprinderii comune.
               
               
                  (3)   Orice solicitare de a deveni membru al întreprinderii comune în conformitate cu alineatul (2) se adresează consiliului de conducere. Consiliul de conducere evaluează cererea, ținând seama de relevanța și de valoarea adăugată potențială a solicitantului pentru îndeplinirea obiectivelor întreprinderii comune, și decide cu privire la cererea respectivă.
               
               
                  (4)   Orice membru poate renunța la statutul de membru al întreprinderii comune. Retragerea devine efectivă și irevocabilă la șase luni de la data notificării sale către directorul executiv, care îi informează în acest sens pe ceilalți membri ai consiliului de conducere și pe membrii privați. De la data retragerii, fostul membru este eliberat de orice obligații, altele decât cele aprobate sau asumate de întreprinderea comună înainte de notificarea retragerii.
               
               
                  (5)   Calitatea de membru al întreprinderii comune nu poate fi transferată unui terț fără acordul prealabil al consiliului de conducere.
               
               
                  (6)   Imediat după orice modificare a listei membrilor în conformitate cu prezentul articol, întreprinderea comună publică pe site-ul său web o listă actualizată a membrilor, precum și data la care a avut loc modificarea în cauză.
               
            
            
               Articolul 4
               Organismele întreprinderii comune
               Organismele întreprinderii comune sunt:
               
                           (a)
                        
                        
                           consiliul de conducere;
                        
                     
                           (b)
                        
                        
                           directorul executiv;
                        
                     
                           (c)
                        
                        
                           Consiliul consultativ pe probleme științifice și industriale, compus din Grupul consultativ pentru cercetare și inovare și Grupul consultativ pentru infrastructură.
                        
                     
            
               Articolul 5
               Componența consiliului de conducere
               
                  (1)   Consiliul de conducere este compus din reprezentanți ai Comisiei, în numele Uniunii, și ai statelor participante.
               
               
                  (2)   Comisia și fiecare stat participant desemnează câte un reprezentant în consiliul de conducere. Fiecare reprezentant poate fi însoțit de un expert.
               
            
            
               Articolul 6
               Funcționarea consiliului de conducere
               
                  (1)   Reprezentanții membrilor consiliului de conducere depun toate eforturile pentru a ajunge la consens. În absența consensului, se procedează la vot.
               
               
                  (2)   Uniunea deține 50 % din drepturile de vot. Drepturile de vot ale Uniunii sunt indivizibile.
               
               
                  (3)   Pentru atribuțiile menționate la articolul 7 alineatul (3), restul de 50 % din drepturile de vot se distribuie în mod egal între toate statele participante.
                  În sensul prezentului alineat, deciziile consiliului de conducere se adoptă cu o majoritate de cel puțin 75 % din totalul voturilor, inclusiv voturile membrilor absenți.
               
               
                  (4)   Pentru atribuțiile menționate la articolul 7 alineatul (4), cu excepția literelor (g), (h) și (i), restul de 50 % din drepturile de vot sunt deținute de statele participante care sunt state membre.
                  În sensul prezentului alineat, deciziile consiliului de conducere se adoptă cu majoritate calificată. Majoritatea calificată se consideră a fi atinsă atunci când reprezintă Uniunea și cel puțin 55 % din statele participante care sunt state membre, care corespund unui procent de cel puțin 65 % din populația totală a acestor state. Pentru a stabili populația, se utilizează cifrele cuprinse în anexa III la Decizia 2009/937/UE a Consiliului (1).
               
               
                  (5)   Pentru atribuțiile menționate la articolul 7 alineatul (4) literele (g), (h) și (i), precum și pentru fiecare supercalculator, drepturile de vot ale statelor participante se distribuie proporțional cu contribuțiile lor financiare angajate și cu contribuțiile lor în natură la supercalculatorul respectiv, fie până când dreptul de proprietate asupra acestuia este transferat entității-gazdă în conformitate cu articolul 8 alineatul (3) din prezentul regulament, fie până când supercalculatorul este vândut sau dezafectat; contribuțiile în natură se iau în considerare numai în cazul în care au fost certificate ex ante de un expert independent sau de un auditor.
                  În sensul prezentului alineat, deciziile consiliului de conducere se adoptă cu o majoritate de cel puțin 75 % din totalul voturilor, inclusiv voturile membrilor absenți.
               
               
                  (6)   Pentru atribuțiile menționate la articolul 7 alineatul (5), deciziile consiliului de conducere se adoptă în două etape.
                  În prima etapă, restul de 50 % din drepturile de vot se distribuie în mod egal între toate statele participante. Deciziile consiliului de conducere se adoptă cu o majoritate constând în votul Uniunii și cel puțin 55 % din totalul voturilor statelor participante, inclusiv voturile membrilor absenți.
                  În a doua etapă, consiliul de conducere decide cu majoritate calificată, astfel cum se menționează la alineatul (4) de la prezentul articol.
               
               
                  (7)   Consiliul de conducere numește un președinte pentru un mandat de doi ani. Mandatul președintelui poate fi prelungit o singură dată, pe baza unei decizii a consiliului de conducere.
               
               
                  (8)   Consiliul de conducere ține ședințe ordinare de cel puțin două ori pe an. Acesta poate ține ședințe extraordinare la cererea Comisiei, a unei majorități a reprezentanților statelor participante, a președintelui sau a directorului executiv în conformitate cu articolul 15 alineatul (5). Ședințele consiliului de conducere sunt convocate de președinte și au loc, de regulă, la sediul întreprinderii comune.
                  Directorul executiv ia parte la deliberări, cu excepția cazului în care consiliul de conducere decide altfel, dar nu are drept de vot. Consiliul de conducere poate invita alte persoane să participe la ședințele sale în calitate de observatori, de la caz la caz.
                  Fiecare stat observator poate numi un delegat în consiliul de conducere, care primește toate documentele relevante și poate participa la deliberările referitoare la orice decizie luată de consiliul de conducere. Acești delegați nu au drept de vot și asigură confidențialitatea informațiilor sensibile în conformitate cu articolul 24 din prezentul regulament.
               
               
                  (9)   Reprezentanții membrilor consiliului de conducere nu sunt personal răspunzători pentru acțiunile pe care le întreprind în calitate de reprezentanți în consiliul de conducere.
               
               
                  (10)   Consiliul de conducere își adoptă propriul regulament intern. Acest regulament intern include proceduri specifice pentru identificarea și evitarea conflictelor de interese și pentru asigurarea confidențialității informații lor sensibile.
               
               
                  (11)   Președintele Grupului consultativ pentru cercetare și inovare, precum și președintele Grupului consultativ pentru infrastructură au dreptul, ori de câte ori se discută chestiuni care intră în atribuțiile acestora, de a participa la ședințele consiliului de conducere în calitate de observatori și de a lua parte la deliberările acestuia, dar nu au drept de vot.
               
            
            
               Articolul 7
               Atribuțiile consiliului de conducere
               
                  (1)   Consiliul de conducere are responsabilitatea generală pentru orientarea strategică și operațiunile întreprinderii comune și supraveghează punerea în aplicare a activităților sale. Acesta se asigură că principiile corectitudinii și transparenței sunt aplicate în mod corespunzător în vederea alocării finanțelor publice.
               
               
                  (2)   În cadrul rolului care îi revine în consiliul de conducere, Comisia urmărește să asigure coordonarea între activitățile întreprinderii comune și activitățile relevante din cadrul programelor de finanțare ale Uniunii, cu scopul de a promova sinergiile în dezvoltarea unui ecosistem integrat pentru infrastructura de calcul intensiv și de date și în identificarea priorităților cercetării în colaborare.
               
               
                  (3)   În special, consiliul de conducere îndeplinește următoarele atribuții administrative generale ale întreprinderii comune:
                  
                              (a)
                           
                           
                              evaluarea, acceptarea sau respingerea cererilor noi de obținere a statului de membru, în conformitate cu articolul 3 alineatul (2) din prezentul statut;
                           
                        
                              (b)
                           
                           
                              luarea unei decizii cu privire la încetarea statutului de membru al întreprinderii comune pentru orice membru care nu își îndeplinește obligațiile;
                           
                        
                              (c)
                           
                           
                              adoptarea normelor financiare ale întreprinderii comune, în conformitate cu articolul 14 din prezentul regulament;
                           
                        
                              (d)
                           
                           
                              adoptarea bugetului administrativ anual al întreprinderii comune, inclusiv a schemei de personal aferente, indicând numărul de posturi temporare în funcție de grupa de funcții, de grad și de numărul membrilor personalului contractual, precum și al experților naționali detașați, exprimat în echivalent normă întreagă;
                           
                        
                              (e)
                           
                           
                              exercitarea competențelor autorității de numire în ceea ce privește personalul, în conformitate cu articolul 16 alineatul (2) din prezentul regulament;
                           
                        
                              (f)
                           
                           
                              stabilirea, anularea și prelungirea mandatului directorului executiv, oferindu-i consiliere și monitorizând performanța acestuia;
                           
                        
                              (g)
                           
                           
                              aprobarea organigramei biroului de programe înființat în temeiul articolului 9 alineatul (5) din prezentul statut, pe baza recomandării directorului executiv;
                           
                        
                              (h)
                           
                           
                              aprobarea raportului anual de activitate, menționat la articolul 19 alineatul (1) din prezentul statut, inclusiv a cheltuielilor corespunzătoare;
                           
                        
                              (i)
                           
                           
                              instituirea, după caz, a unei structuri de audit intern a întreprinderii comune, la recomandarea directorului executiv;
                           
                        
                              (j)
                           
                           
                              stabilirea politicii de comunicare a întreprinderii comune, la recomandarea directorului executiv;
                           
                        
                              (k)
                           
                           
                              dacă este cazul, stabilirea unor norme de punere în aplicare a Statutului personalului și a Regimului aplicabil celorlalți agenți în conformitate cu articolul 16 alineatul (3) din prezentul regulament;
                           
                        
                              (l)
                           
                           
                              dacă este cazul, stabilirea unor norme privind detașarea experților naționali la întreprinderea comună și recurgerea la stagiari, în temeiul articolului 17 alineatul (2) din prezentul regulament;
                           
                        
                              (m)
                           
                           
                              dacă este cazul, înființarea de grupuri consultative pe lângă organismele întreprinderii comune, menționate la articolul 4 din prezentul statut;
                           
                        
                              (n)
                           
                           
                              dacă este cazul, transmiterea către Comisie a oricărei cereri de modificare a prezentului regulament, propusă de orice membru al întreprinderii comune;
                           
                        
                              (o)
                           
                           
                              aprobarea modelului de acord de găzduire care urmează să fie anexat la cererile de exprimare a interesului, în vederea selectării entității-gazdă;
                           
                        
                              (p)
                           
                           
                              definirea condițiilor de acces general și specific pentru utilizarea cotei care revine Uniunii din perioada de accesare a supercalculatoarelor petascale și pre-exascale și din perioada de accesare a supercalculatoarelor naționale, în conformitate cu articolul 13 din prezentul regulament;
                           
                        
                              (q)
                           
                           
                              monitorizarea cu regularitate a punerii în aplicare a acordurilor de găzduire încheiate cu entitățile-gazdă;
                           
                        
                              (r)
                           
                           
                              stabilirea nivelului taxei pentru serviciile comerciale menționate la articolul 14 din prezentul regulament și luarea unei decizii cu privire la alocarea perioadei de accesare pentru aceste servicii;
                           
                        
                              (s)
                           
                           
                              asumarea responsabilității pentru orice sarcină nealocată în mod specific unui anumit organism al întreprinderii comune; poate conferi astfel de atribuții oricăruia dintre organismele întreprinderii comune.
                           
                        
               
                  (4)   În special, consiliul de conducere îndeplinește următoarele atribuții legate de achiziționarea și exploatarea supercalculatoarelor petascale și pre-exascale și de veniturile generate menționate la articolul 14 din prezentul regulament:
                  
                              (a)
                           
                           
                              adoptarea agendei strategice multianuale pentru achiziționarea de supercalculatoare, menționată la articolul 18 alineatul (1) din prezentul statut;
                           
                        
                              (b)
                           
                           
                              adoptarea planului de lucru anual în ceea ce privește achiziționarea de supercalculatoare și selectarea entităților-gazdă și de estimarea cheltuielilor aferente menționate la articolul 18 alineatul (2) din prezentul statut;
                           
                        
                              (c)
                           
                           
                              aprobarea lansării cererilor de exprimare a interesului, în conformitate cu planul de lucru anual;
                           
                        
                              (d)
                           
                           
                              aprobarea selectării entităților-gazdă pentru supercalculatoarele pre-exascale și petascale printr-un proces echitabil, deschis și transparent, în conformitate cu articolul 8 din prezentul regulament;
                           
                        
                              (e)
                           
                           
                              aprobarea acordului de găzduire;
                           
                        
                              (f)
                           
                           
                              luarea anuală de decizii cu privire la utilizarea oricărui venit generat din taxele percepute pentru serviciile comerciale menționate la articolul 14 din prezentul regulament;
                           
                        
                              (g)
                           
                           
                              aprobarea lansării procedurilor de ofertare, în conformitate cu planul de lucru anual;
                           
                        
                              (h)
                           
                           
                              aprobarea ofertelor selectate pentru finanțare;
                           
                        
                              (i)
                           
                           
                              luarea de decizii cu privire la posibilul transfer al dreptului de proprietate asupra supercalculatoarelor pre-exascale către o entitate-gazdă, la vânzarea acestora către o altă entitate sau la dezafectarea lor, în conformitate cu articolul 10 alineatul (3) din prezentul regulament.
                           
                        
               
                  (5)   În special, consiliul de conducere îndeplinește următoarele atribuții legate de activitățile de cercetare și inovare ale întreprinderii comune:
                  
                              (a)
                           
                           
                              adoptarea agendei strategice multianuale de cercetare și inovare, menționată la articolul 18 alineatul (1);
                           
                        
                              (b)
                           
                           
                              adoptarea planului de lucru anual în ceea ce privește activitățile de cercetare și inovare și de estimarea cheltuielilor aferente menționate la articolul 18 alineatul (2) din prezentul statut;
                           
                        
                              (c)
                           
                           
                              aprobarea lansării cererilor de propuneri în conformitate cu planul de lucru;
                           
                        
                              (d)
                           
                           
                              aprobarea listei de acțiuni selectate pentru finanțare pe baza clasamentului stabilit de un grup de experți independenți.
                           
                        
            
            
               Articolul 8
               Numirea, revocarea sau prelungirea mandatului directorului executiv
               
                  (1)   Directorul executiv este numit de consiliul de conducere pe baza unei liste de candidați propuși de Comisie în urma unei proceduri de selecție deschise și transparente. Dacă este cazul, Comisia poate asocia la procedura de selecție reprezentanți ai altor membri ai întreprinderii comune decât Uniunea.
                  O reprezentare corespunzătoare a altor membri ai întreprinderii comune decât Uniunea poate fi asigurată în special în faza de preselecție a procedurii de selecție. În acest scop, statele participante numesc de comun acord un reprezentant, precum și un observator, în numele consiliului de conducere.
               
               
                  (2)   Directorul executiv este membru al personalului și este angajat ca agent temporar al întreprinderii comune în temeiul articolului 2 litera (a) din Regimul aplicabil celorlalți agenți.
                  În scopul de a încheia contractul directorului executiv, întreprinderea comună este reprezentată de președintele Consiliului de conducere.
               
               
                  (3)   Mandatul directorului executiv este de patru ani. Până la sfârșitul respectivei perioade, Comisia, asociind statele participante și alți membri decât Uniunea, după caz, efectuează o evaluare a performanțelor directorului executiv și a atribuțiilor și misiunilor viitoare ale întreprinderii comune.
               
               
                  (4)   Consiliul de conducere, în urma unei propuneri din partea Comisiei, care ia în considerare evaluarea menționată la alineatul (3), poate prelungi durata mandatului directorului executiv o singură dată, cu maximum patru ani.
               
               
                  (5)   Un director executiv al cărui mandat a fost prelungit nu mai poate participa la o altă procedură de selecție pentru același post după încheierea perioadei totale a mandatului său.
               
               
                  (6)   Directorul executiv poate fi demis numai printr-o decizie a consiliului de conducere, în temeiul articolului 7 alineatul (3) litera (f), la propunerea Comisiei, care asociază alți membri decât Uniunea, după caz.
               
            
            
               Articolul 9
               Atribuțiile directorului executiv
               
                  (1)   Directorul executiv este directorul general responsabil cu gestionarea cotidiană a întreprinderii comune în conformitate cu deciziile consiliului de conducere.
               
               
                  (2)   Directorul executiv este reprezentantul legal al întreprinderii comune. Directorul executiv răspunde în fața consiliului de conducere și își execută atribuțiile în deplină independență, în limita prerogativelor acordate.
               
               
                  (3)   Directorul executiv execută bugetul întreprinderii comune.
               
               
                  (4)   Directorul executiv îndeplinește, în special, următoarele atribuții în mod independent:
                  
                              (a)
                           
                           
                              consolidarea și prezentarea spre adoptare de către consiliul de conducere a proiectului de plan strategic multianual menționat la articolul 18 alineatul (1);
                           
                        
                              (b)
                           
                           
                              pregătirea și prezentarea spre adoptare de către consiliul de conducere a proiectului de buget anual, inclusiv schema de personal aferentă, care indică numărul de posturi temporare în fiecare grad și grupă de funcții, precum și numărul de agenți contractuali și de experți naționali detașați, exprimat în echivalent normă întreagă;
                           
                        
                              (c)
                           
                           
                              pregătirea și prezentarea spre adoptare de către consiliul de conducere a proiectului de plan de lucru anual, inclusiv obiectul cererilor de propuneri, a cererilor de exprimare a interesului și a procedurilor de ofertare necesare pentru punerea în aplicare a planului de activități de cercetare și inovare și a planurilor de achiziție propuse de Consiliul consultativ pe probleme științifice și industriale, precum și estimarea cheltuielilor aferente propusă de statele participante și de Comisie;
                           
                        
                              (d)
                           
                           
                              prezentarea spre avizare de către consiliul de conducere a conturilor anuale;
                           
                        
                              (e)
                           
                           
                              pregătirea și prezentarea spre aprobare de către consiliul de conducere a raportului anual de activitate, inclusiv a informațiilor privind cheltuielile aferente;
                           
                        
                              (f)
                           
                           
                              semnarea acordurilor, deciziilor și contractelor individuale de grant;
                           
                        
                              (g)
                           
                           
                              semnarea contractelor de achiziții;
                           
                        
                              (h)
                           
                           
                              monitorizarea exploatării supercalculatoarelor petascale și pre-exascale deținute sau finanțate de către întreprinderea comună, inclusiv a alocării cotei care revine Uniunii din perioada de accesare, a respectării drepturilor de acces pentru utilizatorii din mediul academic și industrial și a calității serviciilor furnizate;
                           
                        
                              (i)
                           
                           
                              punerea în aplicare a politicii de comunicare a întreprinderii comune;
                           
                        
                              (j)
                           
                           
                              organizarea, conducerea și supravegherea operațiunilor și personalului întreprinderii comune în limitele impuse de delegarea de către consiliul de conducere, astfel cum se prevede la articolul 16 alineatul (2) din prezentul regulament;
                           
                        
                              (k)
                           
                           
                              stabilirea și asigurarea funcționării unui sistem de control intern eficace și eficient și raportarea către consiliul de conducere a oricărei modificări semnificative a acestuia;
                           
                        
                              (l)
                           
                           
                              asigurarea efectuării evaluării și a gestionării riscurilor;
                           
                        
                              (m)
                           
                           
                              luarea oricărei alte măsuri necesare pentru evaluarea progreselor realizate de întreprinderea comună în direcția îndeplinirii obiectivelor sale prevăzute la articolul 3 din prezentul regulament;
                           
                        
                              (n)
                           
                           
                              executarea oricărei alte atribuții conferite sau delegate directorului executiv de consiliul director.
                           
                        
               
                  (5)   Directorul executiv înființează un birou de programe pentru îndeplinirea, sub răspunderea sa, a tuturor atribuțiilor de sprijin care decurg din prezentul regulament. Biroul de programe este format din personalul întreprinderii comune și are, în special, următoarele atribuții:
                  
                              (a)
                           
                           
                              să furnizeze asistență pentru crearea și gestionarea unui sistem corespunzător de contabilitate în conformitate cu normele financiare menționate la articolul 15 din prezentul regulament;
                           
                        
                              (b)
                           
                           
                              să gestioneze cererile de propuneri prevăzute în planul de lucru anual și să administreze acordurile și deciziile de grant;
                           
                        
                              (c)
                           
                           
                              să gestioneze procedurile de ofertare prevăzute în planul de lucru anual și să administreze contractele;
                           
                        
                              (d)
                           
                           
                              să gestioneze procesul de selectare a entităților-gazdă și să administreze acordurile de găzduire;
                           
                        
                              (e)
                           
                           
                              să furnizeze membrilor și al celorlalte organisme ale întreprinderii comune toate informațiile relevante și sprijinul necesar acestora pentru a-și executa atribuțiile și pentru a răspunde solicitările lor specifice;
                           
                        
                              (f)
                           
                           
                              să asigure secretariatul organismelor întreprinderii comune și să sprijine orice grup consultativ instituit de consiliul de conducere.
                           
                        
            
            
               Articolul 10
               Structura Consiliului consultativ pe probleme științifice și industriale
               
                  (1)   Consiliul consultativ pe probleme științifice și industriale este compus din Grupul consultativ pentru cercetare și inovare și Grupul consultativ pentru infrastructură.
               
               
                  (2)   Grupul consultativ pentru cercetare și inovare constă într-un număr maxim de 12 membri, din care nu mai mult de șase sunt numiți de către membrii privați, ținându-se cont de angajamentele lor la întreprinderea comună, și nu mai mult de șase membri sunt numiți de către consiliul de conducere. Consiliul de conducere stabilește criteriile specifice și procesul de selecție pentru membrii pe care îi numește.
               
               
                  (3)   Grupul consultativ pentru infrastructură constă într-un număr maxim de 12 membri. Consiliul de conducere stabilește criteriile specifice și procesul de selecție și numește membrii.
               
            
            
               Articolul 11
               Funcționarea Grupului consultativ pentru cercetare și inovare
               
                  (1)   Grupul consultativ pentru cercetare și inovare se întrunește cel puțin de două ori pe an.
               
               
                  (2)   Grupul consultativ pentru cercetare și inovare poate desemna grupuri de lucru, dacă este necesar, sub coordonarea generală a unuia sau mai multor membri.
               
               
                  (3)   Grupul consultativ pentru cercetare și inovare își alege președintele.
               
               
                  (4)   Grupul consultativ pentru cercetare și inovare adoptă regulamentul intern, inclusiv nominalizează entitățile constitutive care reprezintă Grupul consultativ, specificând și durata nominalizării acestora.
               
            
            
               Articolul 12
               Funcționarea Grupului consultativ pentru infrastructură
               
                  (1)   Grupul consultativ pentru infrastructură se întrunește cel puțin de două ori pe an.
               
               
                  (2)   Grupul consultativ pentru infrastructură poate desemna grupuri de lucru, dacă este necesar, sub coordonarea generală a unuia sau mai multor membri.
               
               
                  (3)   Grupul consultativ pentru infrastructură își alege președintele.
               
               
                  (4)   Grupul consultativ pentru infrastructură adoptă regulamentul intern, inclusiv nominalizează entitățile constitutive care reprezintă Grupul consultativ, specificând și durata nominalizării acestora.
               
            
            
               Articolul 13
               Atribuțiile Grupului consultativ pentru cercetare și inovare
               Grupul consultativ pentru cercetare și inovare:
               
                           (a)
                        
                        
                           elaborează și actualizează cu regularitate proiectul de agendă strategică multianuală de cercetare și inovare, menționată la articolul 18 alineatul (1) din prezentul statut, în vederea îndeplinirii obiectivelor întreprinderii comune prevăzute la articolul 3 din prezentul regulament. Acest proiect de agendă strategică multianuală de cercetare și inovare identifică prioritățile în materie de cercetare și inovare, în vederea dezvoltării și a adoptării de tehnologii și competențe-cheie pentru calculul de înaltă performanță din diferite domenii de aplicare, pentru a sprijini dezvoltarea unui ecosistem integrat de calcul de înaltă performanță la nivelul Uniunii, a consolida competitivitatea și a contribui la crearea de noi piețe și noi aplicații societale. Agenda se revizuiește periodic, conform evoluției cererii științei și industriei;
                        
                     
                           (b)
                        
                        
                           prezintă directorului executiv proiectul de agendă strategică multianuală de cercetare și inovare, ca bază pentru întocmirea planului de lucru anual în termenele stabilite de consiliul de conducere;
                        
                     
                           (c)
                        
                        
                           organizează consultații publice deschise pentru toate părțile publice și private interesate în domeniul calculului de înaltă performanță, pentru a le informa și a obține reacții cu privire la proiectul de agendă strategică multianuală de cercetare și inovare și la proiectul de plan de activități de cercetare și inovare pentru un anumit an.
                        
                     
            
               Articolul 14
               Atribuțiile Grupului consultativ pentru infrastructură
               Grupul consultativ pentru infrastructură oferă consiliere consiliului de conducere în vederea achiziționării și exploatării supercalculatoarelor petascale și pre-exascale. În acest scop:
               
                           (a)
                        
                        
                           elaborează și actualizează cu regularitate proiectul de agendă strategică multianuală pentru achiziționarea de supercalculatoare petascale și pre-exascale, menționat la articolul 18 alineatul (1) din prezentul statut, în vederea îndeplinirii obiectivelor întreprinderii comune prevăzute la articolul 3 din prezentul regulament. Proiectul de agendă strategică multianuală pentru achiziționarea de supercalculatoare petascale și pre-exascale include specificațiile pentru selectarea entităților-gazdă și planificarea pentru achiziționarea de infrastructură; în acest scop, acesta identifică, printre altele, necesitățile de dezvoltare a capacităților, tipurile de aplicații și comunitățile de utilizatori care trebuie abordate, arhitecturile de sistem și integrarea în cadrul infrastructurilor naționale de calcul de înaltă performanță;
                        
                     
                           (b)
                        
                        
                           înaintează directorului executiv proiectul de agendă strategică multianuală pentru achiziționarea de supercalculatoare petascale și pre-exascale ca bază pentru întocmirea planului de lucru anual în termenele stabilite de consiliul de conducere;
                        
                     
                           (c)
                        
                        
                           organizează consultări publice deschise tuturor părților publice și private interesate de domeniul calculului de înaltă performanță, pentru a le informa și a obține reacții cu privire la proiectul de agendă strategică multianuală pentru achiziționarea de supercalculatoare petascale și pre-exascale și la proiectul de plan de activități asociat, pentru un anumit an.
                        
                     
            
               Articolul 15
               Surse de finanțare
               
                  (1)   Întreprinderea comună este finanțată în comun de către membrii săi pe baza contribuțiilor financiare plătite în tranșe și a contribuțiilor în natură, astfel cum se indică la alineatele (2) și (3).
               
               
                  (2)   Costurile administrative ale întreprinderii comune nu depășesc 22 000 000 EUR și sunt acoperite prin contribuțiile financiare menționate la articolul 4 alineatul (1) și la articolul 6 alineatele (1) și (2) din prezentul regulament.
                  Contribuția fiecărui stat participant la costurile administrative ale întreprinderii comune este proporțională cu ponderea contribuției lor efective la costurile de funcționare ale întreprinderii comune, astfel cum se prevede la alineatul (3) literele (b)-(e) de la prezentul articol.
                  În cazul în care o parte din contribuția la costurile administrative nu este utilizată, aceasta poate fi pusă la dispoziție pentru acoperirea costurilor de funcționare ale întreprinderii comune.
               
               
                  (3)   Costurile de funcționare ale întreprinderii comune sunt acoperite prin:
                  
                              (a)
                           
                           
                              contribuția financiară a Uniunii;
                           
                        
                              (b)
                           
                           
                              contribuțiile financiare ale statului participant în care este stabilită entitatea-gazdă sau ale statelor participante din cadrul unui consorțiu-gazdă la întreprinderea comună, pentru achiziționarea de supercalculatoare pre-exascale și pentru exploatarea lor până în momentul transferării dreptului de proprietate asupra lor către entitatea-gazdă sau până în momentul în care sunt vândute sau dezafectate în conformitate cu articolul 10 alineatul (3) din prezentul regulament, din care se scad contribuțiile întreprinderii comune și orice altă contribuție a Uniunii la aceste costuri;
                           
                        
                              (c)
                           
                           
                              contribuțiile în natură ale statului participant în care este stabilită entitatea-gazdă sau ale statelor participante din cadrul unui consorțiu-gazdă constând în costurile de funcționare ale supercalculatoarele pre-exascale deținute de întreprinderea comună, suportate de entitățile-gazdă, din care se scad contribuțiile întreprinderii comune și orice altă contribuție a Uniunii la aceste costuri;
                           
                        
                              (d)
                           
                           
                              contribuțiile financiare ale statului participant în care este stabilită entitatea-gazdă sau ale statelor participante din cadrul unui consorțiu-gazdă constând în costurile suportate pentru achiziționarea, împreună cu întreprinderea comună, a supercalculatoarelor petascale, din care se scad contribuțiile întreprinderii comune și orice altă contribuție a Uniunii la aceste costuri;
                           
                        
                              (e)
                           
                           
                              contribuțiile financiare ale statelor participante la costurile eligibile suportate de beneficiari stabiliți în statele participante respective pentru punerea în aplicare a acțiunilor indirecte corespunzătoare agendei de cercetare și inovare ca o completare la rambursarea acestor costuri efectuată de întreprinderea comună, din care se scad contribuțiile întreprinderii comune și orice altă contribuție a Uniunii la aceste costuri;
                           
                        
                              (f)
                           
                           
                              contribuții în natură ale membrilor privați sau ale entităților lor constitutive și entităților lor afiliate constând în costurile suportate de aceștia pentru punerea în aplicare a acțiunilor indirecte corespunzătoare agendei de cercetare și inovare, din care se scad contribuțiile întreprinderii comune, orice altă contribuție a Uniunii la aceste costuri și contribuțiile menționate la litera (e).
                           
                        
               
                  (4)   Resursele întreprinderii comune înscrise în bugetul acesteia sunt compuse din următoarele contribuții:
                  
                              (a)
                           
                           
                              contribuțiile financiare ale membrilor săi la costurile administrative;
                           
                        
                              (b)
                           
                           
                              contribuțiile financiare ale membrilor săi la costurile de funcționare;
                           
                        
                              (c)
                           
                           
                              orice venituri obținute de întreprinderea comună;
                           
                        
                              (d)
                           
                           
                              orice alte contribuții financiare, resurse și venituri.
                           
                        Orice dobândă produsă de contribuțiile plătite întreprinderii comune este considerată venit al acesteia.
               
               
                  (5)   Dacă un membru al întreprinderii comune nu își îndeplinește angajamentele privind contribuția sa financiară, directorul executiv consemnează acest lucru și stabilește un termen rezonabil pentru remedierea acestei situații. Dacă situația nu este remediată în termenul respectiv, directorul executiv convoacă o reuniune a consiliului de conducere pentru a decide dacă membrul care nu și-a îndeplinit obligațiile trebuie revocat sau dacă trebuie luate alte măsuri până la îndeplinirea obligațiilor de către acesta. Drepturile de vot ale membrului care nu și-a îndeplinit obligațiile sunt suspendate până la remedierea acestei situații.
               
               
                  (6)   Toate resursele și activitățile întreprinderii comune sunt destinate îndeplinirii obiectivelor prevăzute la articolul 3 din prezentul regulament.
               
               
                  (7)   Întreprinderea comună este proprietara tuturor activelor pe care le generează sau care îi sunt transferate în vederea îndeplinirii obiectivelor prevăzute la articolul 3 din prezentul regulament. Acestea nu includ supercalculatoarele al căror drept de proprietate ar fost transferat de către întreprinderea comună unei entități-gazdă în conformitate cu articolul 10 alineatul (3) din prezentul regulament.
               
               
                  (8)   Cu excepția situației de lichidare a întreprinderii comune, orice excedent de venit în raport cu cheltuielile nu se plătește membrilor întreprinderii comune.
               
            
            
               Articolul 16
               Angajamentele financiare
               Angajamentele financiare ale întreprinderii comune nu depășesc valoarea totală a resurselor financiare disponibile sau angajate la buget de către membrii acesteia.
            
            
               Articolul 17
               Exercițiul financiar
               Exercițiul financiar începe la 1 ianuarie și se încheie la 31 decembrie.
            
            
               Articolul 18
               Planificarea operațională și financiară
               
                  (1)   Planul strategic multianual specifică strategia și planurile pentru realizarea obiectivelor întreprinderii comune stabilite în articolul 3 din prezentul regulament. Planul strategic multianual este compus din agenda strategică multianuală de cercetare și de inovare pentru achiziționarea de supercalculatoare propusă de Consiliul consultativ pe probleme științifice și industriale și perspectivele financiare multianuale furnizate de statele participante și de Comisie.
               
               
                  (2)   Directorul executiv transmite consiliului de conducere spre adoptare un proiect de plan de lucru anual care cuprinde activitățile de cercetare și inovare, activitățile de achiziții, activitățile administrative și estimarea cheltuielilor aferente.
               
               
                  (3)   Planul de lucru anual se adoptă până la sfârșitul anului anterior implementării sale. Acesta este pus la dispoziția publicului.
               
               
                  (4)   Directorul executiv elaborează proiectul de buget anual pentru anul următor și îl transmite consiliului de conducere spre adoptare.
               
               
                  (5)   Bugetul anual pentru un anumit an se adoptă de către consiliul de conducere până la sfârșitul anului precedent.
               
               
                  (6)   Bugetul anual se adaptează pentru a lua în considerare valoarea contribuției financiare a Uniunii, prevăzută în bugetul general al Uniunii.
               
            
            
               Articolul 19
               Raportarea operațională și financiară
               
                  (1)   Directorul executiv raportează anual consiliului de conducere cu privire la îndeplinirea atribuțiilor directorului executiv în conformitate cu normele financiare ale întreprinderii comune, menționate la articolul 15 din prezentul regulament.
                  În termen de două luni de la încheierea fiecărui exercițiu financiar, directorul executiv prezintă consiliului de conducere spre aprobare un raport anual de activitate referitor la progresul înregistrat de întreprinderea comună în exercițiul financiar anterior, în special în ceea ce privește planul anual de lucru pentru anul respectiv. Raportul anual de activitate include, printre altele, informații cu privire la următoarele aspecte:
                  
                              (a)
                           
                           
                              cercetarea, inovarea și alte acțiuni desfășurate, precum și cheltuielile aferente;
                           
                        
                              (b)
                           
                           
                              achiziționarea și exploatarea infrastructurii, inclusiv utilizarea infrastructurii și accesul la aceasta, inclusiv perioada de accesare utilizată efectiv de fiecare stat participant;
                           
                        
                              (c)
                           
                           
                              propunerile și ofertele prezentate, defalcate pe tip de participant, inclusiv IMM-uri, și pe țară;
                           
                        
                              (d)
                           
                           
                              propunerile selectate pentru finanțare, defalcate pe tip de participant, inclusiv IMM-uri, și pe țară, cu indicarea contribuției întreprinderii comune destinată participanților și acțiunilor;
                           
                        
                              (e)
                           
                           
                              ofertele selectate pentru finanțare, defalcate pe tip de participant, inclusiv IMM-uri, și pe țară, cu indicarea contribuției întreprinderii comune destinată contractanților individuali și operațiunilor de achiziție;
                           
                        
                              (f)
                           
                           
                              rezultatul activităților de achiziție;
                           
                        
                              (g)
                           
                           
                              progresele înregistrate în privința atingerii obiectivelor prevăzute la articolul 3 din prezentul regulament și propuneri de alte acțiuni necesare în vederea îndeplinirii acestor obiective.
                           
                        
               
                  (2)   După aprobarea sa de către consiliul de conducere, raportul anual de activitate este pus la dispoziția publicului.
               
               
                  (3)   Până la data de 1 martie a exercițiului financiar următor, contabilul întreprinderii comune transmite conturile provizorii contabilului Comisiei și Curții de Conturi.
                  Până la data de 31 martie a exercițiului financiar următor, întreprinderea comună trimite raportul privind gestiunea bugetară și financiară Parlamentului European, Consiliului și Curții de Conturi.
                  La primirea observațiilor Curții de Conturi privind conturile provizorii ale întreprinderii comune în temeiul articolului 246 din Regulamentul (UE, Euratom) 2018/1046, contabilul întreprinderii comune întocmește conturile finale ale întreprinderii comune, iar directorul executiv le înaintează spre avizare consiliului de conducere.
                  Consiliul de conducere emite un aviz privind conturile finale ale întreprinderii comune.
                  Directorul executiv transmite conturile finale Parlamentului European, Consiliului, Comisiei și Curții de Conturi, împreună cu avizul consiliului de conducere, până la data de 1 iulie după încheierea fiecărui exercițiu financiar.
                  Conturile finale se publică în Jurnalul Oficial al Uniunii Europene până la data de 15 noiembrie a exercițiului financiar următor.
                  Directorul executiv trimite Curții de Conturi un răspuns la observațiile făcute de aceasta în cadrul raportului său anual până la data de 30 septembrie a exercițiului financiar următor. Directorul executiv trimite răspunsul respectiv și consiliului de conducere.
                  Directorul executiv transmite Parlamentului European, la cererea acestuia din urmă, orice informații necesare pentru buna derulare a procedurii de descărcare de gestiune pentru exercițiul financiar în cauză, în conformitate cu articolul 261 alineatul (3) din Regulamentul (UE, Euratom) 2018/1046.
               
            
            
               Articolul 20
               Auditul intern
               Auditorul intern al Comisiei exercită în cadrul întreprinderii comune aceleași competențe pe care le exercită în cadrul Comisiei.
            
            
               Articolul 21
               Răspunderea membrilor și asigurarea
               
                  (1)   Răspunderea financiară a membrilor întreprinderii comune pentru datoriile acesteia se limitează la contribuția deja depusă pentru costurile administrative.
               
               
                  (2)   Întreprinderea comună subscrie și menține o asigurare adecvată.
               
            
            
               Articolul 22
               Conflictul de interese
               
                  (1)   În îndeplinirea activităților acestora, întreprinderea comună, organismele sale și personalul său evită orice conflict de interese.
               
               
                  (2)   Consiliul de conducere adoptă norme pentru prevenirea și gestionarea conflictelor de interese în rândul membrilor, organismelor și personalului întreprinderii comune. Astfel de norme trebuie să conțină prevederile necesare pentru evitarea unui conflict de interese în cazul reprezentanților membrilor întreprinderii comune care fac parte din consiliul de conducere. În acest scop, normele pentru prevenirea și gestionarea conflictelor de interese în cadrul organismelor întreprinderii comune țin seama de măsurile relevante aplicate de Comisie pentru experții care oferă consiliere cu privire la punerea în aplicare a programelor de cercetare și inovare ale Uniunii.
               
            
            
               Articolul 23
               Lichidarea
               
                  (1)   Întreprinderea comună se lichidează la încheierea perioadei prevăzute la articolul 1 din prezentul regulament.
               
               
                  (2)   Cu toate acestea, procedura de lichidare se declanșează automat în cazul în care Uniunea sau toți membrii, alții decât Uniunea, se retrag din întreprinderea comună.
               
               
                  (3)   În scopul derulării procedurilor de lichidare a întreprinderii comune, consiliul de conducere numește unul sau mai mulți lichidatori care se conformează deciziilor consiliului de conducere.
               
               
                  (4)   În momentul lichidării întreprinderii comune, activele sale sunt utilizate pentru compensarea pasivelor și a cheltuielilor legate de lichidarea sa. Supercalculatoarele deținute de întreprinderea comună sunt transferate către respectivele entități-gazdă, vândute sau dezafectate la decizia consiliului de conducere în conformitate cu acordul de găzduire. Membrii întreprinderii comune nu sunt răspunzători pentru costurile suportate după transferul dreptului de proprietate asupra unui supercalculator sau după vânzarea ori dezafectarea acestuia. În cazul transferului dreptului de proprietate, entitatea-gazdă rambursează întreprinderii comune valoarea reziduală a supercalculatoarelor transferate. Orice surplus se distribuie membrilor la momentul lichidării, proporțional cu contribuția financiară a fiecăruia la întreprinderea comună. Orice astfel de surplus distribuit Uniunii se restituie bugetului general al Uniunii.
               
               
                  (5)   Pentru asigurarea unei gestionări adecvate a oricărui acord încheiat sau a oricărei decizii adoptate de către întreprinderea comună, precum și a oricărui contract de achiziții cu durată mai mare decât durata întreprinderii comune, se stabilește o procedură ad hoc.
               
            
            
               (1)  Decizia 2009/937/UE a Consiliului din 1 decembrie 2009 de adoptare a Regulamentului de procedură al Consiliului (JO L 325, 11.12.2009, p. 35).